text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Lumu luimpe lufunda kudi Mâko
5:1-43
5 Pashishe bakafika dishiya dia mbuu, mu buloba bua bena Gelasa.+
2 Diakamue pavua Yezu mutuluke mu buatu, muntu mukuabu uvua ku bukokeshi bua nyuma wa bukoya wakasambakena nende, ufumina mu nkita.
3 Tshisombedi tshiende tshivua mu nkita, too ne tshikondo atshi, muntu nansha umue kavua mukokeshe bua kumusuika bimpe, nansha ne shene to.
4 Bavua bamusuika ne nkanu ne shene misangu ne misangu, kadi uvua utulakaja shene ne ukosa nkanu; kakuvua muntu uvua ne bukole bua kumutekesha to.
5 Butuku ne munya, uvua utungunuka ne kuela mbila mu nkita ne ku mikuna, uditapa ne mabue.
6 Kadi pakamonaye Yezu ku bule, wakaya lubilu kudiye, wakamutuila binu.+
7 Pashishe wakela lubila ne dîyi dikole ne: “Ndi nebe tshilumbu kayi, Yezu, Muana wa Nzambi Mutambe Bunene? Ndi nkutshipisha mu dîna dia Nzambi bua kunkengeshi to.”+
8 Bualu Yezu uvua umuambila ne: “Patuka munda mua muntu eu, wewe nyuma wa bukoya.”+
9 Kadi Yezu wakamuebeja ne: “Dîna diebe nnganyi?” Yeye kumuandamuna ne: “Dîna dianyi ndi Musumba, bualu tudi ba bungi.”
10 Nunku, wakatungunuka ne kusengelela Yezu bua kipatshi nyuma ayi mu ditunga adi to.+
11 Kadi tshisumbu tshinene tshia ngulube+ tshivua tshidia ku mukuna muaba au.+
12 Nunku nyuma ayi yakamusengelela ne: “Ututumaku mu ngulube bua tubuele munda muayi.”
13 Yeye wakayanyishila. Nanku nyuma ya bukoya yakapatuka, kubuelayi mu ngulube, ne tshisumbu tshia ngulube tshiakaya lubilu ku tshibungubungu kudielatshi mu mbuu, ivua mitue ku 2 000, kudinayi mu mbuu.
14 Kadi balami ba ngulube bakaya lubilu, kulondabu bualu ebu mu tshimenga ne mu misoko ya pa mpenga, ne bantu bakalua bua kumona tshivua tshienzeke.+
15 Nunku bakalua kudi Yezu, kumonabu muntu uvuabu bakuate kudi bademon au, muntu uvua kumpala ne Musumba, musombe muvuale bilamba, muikale ne lungenyi luende luonso, ne bakumvua buôwa.
16 Kabidi, bantu bavua bamone bualu ebu bakabalondela muvuabu buenzekele muntu uvuabu bakuate kudi bademon au ne muvuabu buenzekele ngulube.
17 Nunku bakatuadija kusengelela Yezu bua umbuke mu buloba buabu.+
18 Mpindieu, pakavua Yezu ubuela mu buatu, muntu uvuabu bakuate kudi bademon wakamusengelela bua baye nende.+
19 Kadi kakamuanyishila to, wakamuambila ne: “Ndaku kuenu kudi balela bebe, ubalondele malu onso adi Yehowa mukuenzele ne luse ludiye mukuleje.”
20 Muntu eu wakaya, kutuadijaye kumanyisha mu Dekapoli malu onso avua Yezu mumuenzele, ne bantu bonso bakakema bikole.
21 Yezu mumane kusabuka kabidi ne buatu dishiya, musumba munene wa bantu wakamunguila; yeye uvua ku muelelu wa mbuu.+
22 Umue wa ku batangidi ba nsunagoga, dîna diende Yailo, wakalua, pakamonaye Yezu, wakadiela ku makasa ende.+
23 Wakamusengelela misangu ya bungi, wamba ne: “Muananyi mutekete wa bakaji udi usama bikole menemene. Luaku koku, umutentekele bianza+ bua umvue bimpe, ikale ne muoyo.”
24 Nunku Yezu wakaya nende, ne musumba munene wa bantu uvua umulonda, benda bamufinakaja.
25 Mpindieu, kuvua mukaji mukuabu uvua ne disama dia mashi apueka+ munkatshi mua bidimu 12.+
26 Uvua mukenge bikole ku bianza bia baminganga ba bungi, ne mutule bionso bivuaye nabi, kavua mumvue bimpe to, kadi disama divua anu dienda dikola.
27 Pakumvuaye malu avuabu bamba bua Yezu, wakaluila panyima pende mu musumba wa bantu, kulengaye tshilamba tshiende tshia pa mutu,+
28 bualu uvua anu wamba ne: “Meme mulenge anu bilamba biende bia pa mutu, nengumvue bimpe.”+
29 Diakamue mashi ende avua apueka akakama, wakumvua mu mubidi wende ne: uvua muondopibue ku disama dikole divuaye nadi.
30 Diakamue Yezu wakadiumvua ne: bukole+ buvua bupatuke munda muende, kukudimukaye kudi musumba wa bantu, kukonka ne: “Nnganyi udi mulenge ku bilamba bianyi bia pa mutu?”+
31 Kadi bayidi bende bakamuambila ne: “Udi mumone mudi musumba wa bantu ukufinakaja emu, kadi udi webeja ne: ‘Nnganyi udi mundenge?’”
32 Kadi yeye uvua ukenzakana bua kumona muntu uvua muenze bualu ebu.
33 Mukaji au, muikale ne buôwa ne uzakala, mumanye tshivua tshimuenzekele, wakalua, kudielaye panshi kumpala kuende, ne kumuambilaye bulelela buonso.
34 Yeye wakamuambila ne: “Muananyi wa bakaji, ditabuja diebe ndikuondope. Ndaku mu ditalala,+ umvue bimpe ku disama diebe dikole.”+
35 Patshivuaye wakula, bantu bakuabu bavua bafumina kua mutangidi wa nsunagoga bakalua, kumuambilabu ne: “Muanebe wa bakaji ukadi mufue! Bua tshinyi kutatshisha kabidi Mulongeshi?”+
36 Kadi Yezu wakumvua mêyi abu, kuambilaye mutangidi wa nsunagoga ne: “Kutshinyi to, leja anu ditabuja.”+
37 Nunku kakitaba bua muntu mukuabu kumulonda, anu Petelo, Yakobo ne Yone muanabu ne Yakobo.+
38 Nunku bakafika ku nzubu kua mutangidi wa nsunagoga, kumonaye bantu benza mutoyi wa bungi ne aba bavua badila ne bela kabobo ka muadi ne dîyi dikole.+
39 Yeye mumane kubuela mu nzubu, wakabambila ne: “Bua tshinyi nudi nudila, nuenza mutoyi wa bungi nunku? Muana ki mmufue to, kadi mmulale.”+
40 Bua bualu abu, bakatuadija kumuseka ne kapeja. Kadi yeye mumane kupatula bantu bonso pambelu, wakangata tatuende wa muana ne mamuende ne bavuaye nabu, kubuelaye nabu muaba uvua muana.
41 Pashishe, wakakuata ku tshianza tshia muana, kumuambilaye ne: “Talita kumi,” padibu bakudimuna miaku eyi, idi yumvuija ne: “Muana wa bakaji, ndi nkuambila ne: ‘juka!’”+
42 Diakamue muana wa bakaji wakajuka, kutuadijaye kuenda. (Uvua ne bidimu 12.) Musangu umue biakabapitshila, kumvuabu disanka dia dikema.
43 Kadi wakabatumina dîyi njila ne njila bua kabambidi muntu bualu ebu,+ kuambaye bua bamupeshe tshiakudia.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Mâko 5
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


c: text/html

text: 15 Tshikondo atshi Mose ne bena Isalele bakimbila Yehowa musambu eu ne:+“Nengimbile Yehowa, bualu mmutumbishibue bikole.+Kabalu ne uvua mukabande, yeye mmubiele mu mbuu.+2 Yah* udi makanda anyi ne bukole buanyi, bualu mmulue lupandu luanyi.+Eu ke Nzambi wanyi, nemmusamune;+ Nzambi wa tatu wanyi,+ nemmutumbishe.+3 Yehowa mmuluanganyi wa mvita munene.+ Yehowa ndîna diende.+4 Matempu a Palô ne tshiluilu tshiende, Yeye mmubiele mu mbuu,+Ne baluanganyi bende ba mvita batambe bunene mbadine mu Mbuu Mukunze.+5 Mâyi a mavuala makole akababuikila; bakadina mu ndondo anu bu dibue.+6 Wewe Yehowa, tshianza tshiebe tshia balume tshidi ne bukole bua bungi;+Wewe Yehowa, tshianza tshiebe tshia balume tshidi mua kusunsula muena lukuna.7 Mu bunême buebe bunene, udi mua kuela badi bakuluisha panshi;+Udi utuma tshiji tshiebe tshikole, tshidi tshibosha anu bu tukolakola.8 Ku mupuya wa mu mimpempe yebe, mâyi akadikunguija;Akimana tendee, akanda mâyi a bungi;Mâyi a mavuala makole akakuatakana munkatshi mua mbuu.9 Muena lukuna wakamba ne: ‘Nembalondakaje! Nembapete!Nentapulule bintu bindi munyenge too ne pandi* ngukuta!Nentule muele wanyi wa mvita! Tshianza tshianyi netshibakokeshe!’+10 Wewe wakapudija ne mupuya webe, mbuu kubabuikilaye;+Bakadina mu mâyi manene anu bu tshiamu tshia plomb.11 Nnganyi udi bu wewe Yehowa munkatshi mua nzambi mikuabu?+Nnganyi udi bu wewe udi udileja wa bukole mu bunsantu?+Yeye udi wa kutshina ne misambu ya kumutumbisha nayi, ne Udi wenza malu a kukema.+12 Wewe wakolola tshianza tshiebe tshia balume, ne buloba buakabamina.+13 Mu dinanga diebe dia lulamatu udi mulombole bantu baudi mupikule;+Mu bukole buebe neubalombole mu muaba webe wa tshijila wa kusombela.14 Bisamba nebiumvue;+ nebikanke;Kanyinganyinga kakole* nekakuate bena Peleshete.15 Tshikondo atshi bamfumu* ba Edome nebumvue buôwa;Luzakalu nelukuate bakokeshi ba bukole* ba Moaba.+Bantu bonso ba mu Kanâna nebatekete mu maboko.+16 Ditshina ne buôwa bukole nebibakuate.+Bualu bua bukole bua tshianza tshiebe, nebapange kunyunga anu bu dibueToo ne papita tshisamba tshiebe, wewe Yehowa,Too ne papita+ tshisamba tshiuvua muenze.+17 Neulue nabu ne neubakune pa mukuna wa bumpianyi buebe,+Muaba mujadika uudi wewe Yehowa mudilongoluele bua kusomba,Muaba munsantu udi bianza biebe, wewe Yehowa, bijadike.18 Yehowa neakokeshe bu mukalenge bua kashidi ne tshiendelele.+19 Pavua tubalu tua Palô ne matempu ende a mvita ne basalayi bende bavua babande pa tubalu babuele mu mbuu,+Yehowa wakapingaja mâyi a mbuu pa mutu pabu,+Kadi bena Isalele bakendela pa buloba bume munkatshi mua mbuu.”+20 Pashishe muprofete mukaji Mîyama, muanabu ne Alona, wakangata ngoma mu tshianza tshiende, ne bantu bakaji bonso bakamulonda ne ngoma ne maja.21 Mîyama wakapunguluja bantu balume ne:“Imbilayi Yehowa, bualu mmutumbishibue bikole.+Kabalu ne uvua mukabande, yeye mmubiele mu mbuu.”+22 Pashishe Mose wakumbuka ne bena Isalele ku Mbuu Mukunze, bobu kuya mu tshipela tshia Shû, kuendabu matuku asatu mu tshipela, kadi kabakapeta mâyi to.23 Bakafika ku Mala,*+ kadi kabavua mua kunua mâyi a ku Mala to, bualu avua ne bululu. Ke bualu kayi wakinyika muaba au ne: Mala.24 Nunku bantu bakatuadija kunungana bua Mose+ bamba ne: “Netunue tshinyi?”25 Wakadidila Yehowa,+ Yehowa kumulejaye mutshi kampanda. Pakawelaye mu mâyi, mâyi akalua mimpe.Muaba au Yeye wakabatekela mukenji ne tshishimikidi tshia dilumbuluisha, Yeye kubateka mu diteta muaba au.+26 Wakamba ne: “Wewe muteleje dîyi dia Yehowa Nzambi webe ne muoyo mujima, ne muenze malu adi mimpe ku mêsu kuende, ne muteye ntema ku mêyi ende, ne mulonde mêyi ne mikandu biende bionso,+ tshiakukutumina disama nansha dimue dia ku masama amvua mutumine bena Ejipitu to,+ bualu meme Yehowa ke udi ukuondopa.”+27 Panyima pa malu aa, bakafika ku Elima, muaba uvua mishimi ya mâyi 12 ne mabue a ngaji 70. Nunku bakatudila muaba au pabuipi ne mâyi.

robotstxt: allowed

filter: keep


text:
A5
Dîna dia Nzambi mu Mifundu ya tshiena Greke ya buena Kristo
Bamanyi ba malu a mu Bible badi bitaba ne: dîna disunguluke dia Nzambi dileja mu maleta anayi a mu tshiena Ebelu aa (יהוה), didi misangu mitue ku 7 000 mu Mifundu ya ntuadijilu ya mu tshiena Ebelu. Kadi, ba bungi badi bela meji ne: dîna edi kadivua mu Mifundu ya tshiena Greke ya buena Kristo ya ntuadijilu to. Ke bualu kayi, mu Bible ya bungi ya mu Tshiluba idiku lelu ki mbafundamu dîna Yehowa padibu bakudimuna tshidibu babikila ne: Dipungila Dipiadipia to. Nansha padibu bakudimuna mêyi matela a mu Mifundu ya mu tshiena Ebelu mudi maleta anayi a dîna dia Nzambi, bakudimunyi ba bungi badi bafunda “Mukalenge” pamutu pa dîna disunguluke dia Nzambi.
Bible—Nkudimuinu wa bulongolodi bupiabupia kena ulonda tshilele etshi to. Mu nkudimuinu eu dîna Yehowa didi disanganyibuamu misangu 237 mu Mifundu ya tshiena Greke ya buena Kristo. Bua bakudimunyi kuangata dipangadika dia kuenza bualu ebu, bavua bimanyine pa malu abidi a mushinga aa: 1) Mikanda mifunda ku bianza ya mu tshiena Greke itudi nayi lelu ki nya ntuadijilu to. Mu binunu ne binunu bia mikanda mifunda ku bianza idiku lelu, ya bungi ya kudiyi mmifunda bidimu bitue ku nkama ibidi panyima pa difunda dia mikanda mifunda ku bianza ya ntuadijilu. 2) Mu tshikondo atshi, bantu bavua batentula mikanda mifunda ku bianza eyi, bavua bapingaje pa muaba wa maleta anayi a dîna dia Nzambi muaku wa mu tshiena Greke Kyrios, udi umvuija ne: “Mukalenge,” anyi bavua batentule mikanda ikavuabu bamane kuenza bualu ebu.
Bena mu Komite wa dikudimuna Bible wa Nkudimuinu wa bulongolodi bupiabupia bavua bamone ne: kudi bijadiki binene bidi bileja ne: maleta anayi a dîna dia Nzambi avua mu mikanda mifunda ku bianza ya mu tshiena Greke ya ntuadijilu. Dipangadika diabu divua dimanyine pa bijadiki bidi bilonda ebi:
Mikanda ya Mifundu ya mu tshiena Ebelu ivuabu benze nayi mudimu mu matuku a Yezu ne a bapostolo ivua ne maleta anayi a dîna dia Nzambi. Mu bikondo bia kale, bantu bakese bavua belesha bualu ebu mpata. Mpindieu udibu bapete mikanda ya Mifundu ya mu tshiena Ebelu ya mu bidimu lukama bia kumpala pabuipi ne Kumelana, kakuena mushindu wa kuelesha bualu ebu mpata to.
Mu matuku a Yezu ne bapostolo bende, maleta anayi a dîna dia Nzambi avua kabidi mu nkudimuinu ya mu tshiena Greke ya Mifundu ya mu tshiena Ebelu. Munkatshi mua bidimu bia bungi, bamanyi bavua bela meji ne: maleta anayi a dîna dia Nzambi kaavua mu mikanda mifunda ku bianza ya mu tshiena Greke ya nkudimuinu wa Bible wa Septante wa Mifundu ya tshiena Ebelu to. Munkatshi mua bidimu bia 1900, bavua batuadile bamanyi ba malu a mu Bible bimue bitupa bia kale menemene bia Bible wa Septante wa mu tshiena Greke bia mu tshikondo tshia Yezu. Bitupa ebi bidi ne dîna disunguluke dia Nzambi, difunda mu mfundilu wa tshiena Ebelu. Nanku, mu tshikondo tshia Yezu, Mifundu ivuaku mu tshiena Greke ivua ne dîna dia Nzambi. Kadi, mu bidimu bia 300 bikondo bietu ebi, mikanda mifunda ku bianza ya bungi ya Bible wa Septante wa mu tshiena Greke bu mudi Codex Vaticanus ne Codex Sinaiticus, kayivua ne dîna dia Nzambi mu mukanda wa Genese too ne ku Malaki (miaba ivua dîna edi mu mikanda ya kale mifunda ku bianza). Nunku, kabiena bikemesha bua mudi mifundu ya tshikondo atshi itudi nayi kayiyi ne dîna dia Nzambi mu tshidibu babikila ne: Dipungila Dipiadipia, anyi tshitupa tshia Bible tshia Mifundu ya tshiena Greke.
Yezu wakamba patoke ne: “Ndi mulue mu dîna dia Tatu wanyi.” Uvua kabidi mushindike ne: uvua wenza malu mu “dîna dia Tatu” wende.
Mifundu ya tshiena Greke ya buena Kristo mine idi ileja ne: Yezu uvua misangu ya bungi utela dîna dia Nzambi ne udimanyisha bakuabu. (Yone 17:6, 11, 12, 26) Yezu wakamba patoke ne: “Ndi mulue mu dîna dia Tatu wanyi.” Uvua kabidi mushindike ne: uvua wenza malu mu “dîna dia Tatu” wende.—Yone 5:43; 10:25.
Bu muvua Mifundu ya tshiena Greke ya buena Kristo mifundisha ku nyuma wa Nzambi ne misakidila ku Mifundu ya tshijila ya tshiena Ebelu, dijimina dia dîna Yehowa mu mifundu eyi kadiena diumvuika to. Munkatshi mua bidimu lukama bia kumpala, muyidi Yakobo wakambila bakulu ba mu Yelushalema ne: “Simeona mmulonde bimpe menemene muvua Nzambi mutume ntema yende kudi bisamba bikuabu bua musangu wa kumpala bua kupatulamu tshisamba bua dîna diende.” (Bienzedi 15:14) Yakobo kavua mua kuamba nunku bu muntu nansha umue wa mu bidimu lukama bia kumpala kayi mumanye dîna dia Nzambi anyi kayi ukuata nadi mudimu to.
Dîna dia Nzambi didi mu Mifundu ya tshiena Greke ya buena Kristo mu tshikepeshelu tshiadi. Mu Buakabuluibua 19:1, 3, 4, 6, dîna dia Nzambi didi mu muaku “Aleluya.” Muaku eu mmufume ku tshiambilu tshia mu tshiena Ebelu tshidi tshiumvuija ku muaku ku muaku ne: “Tumbishayi Yah.” “Yah” ntshikepeshelu tshia dîna Yehowa. Mêna a bungi adibu batele mu Mifundu ya tshiena Greke ya buena Kristo avua mafumine ku dîna dia Nzambi. Mikanda mikuabu idi yumvuija ne: dîna Yezu didi diumvuija ne: “Yehowa udi lupandu.”
Mikanda ya kale ya bena Yuda idi ileja ne: bena Kristo bena Yuda bavua batela dîna dia Nzambi mu mikanda yabu. Tshilejilu Tosefta, mukanda wa mikenji uvuabu bajikije kufunda mu bidimu bia 300 bikondo bietu ebi, udi uleja bua mifundu ya bena Kristo ivuabu boshe dituku dia Nsabatu ne: “Mikanda ya bayishi ba lumu luimpe ne mikanda ya minim [idibu bela meji ne: nya bena Kristo bena Yuda] kabayipandishi ku kapia to. Kadi bayilekele yoshikile muaba udiyi au, yoyi ne Dîna dia Nzambi didi munda muayi.” Mukanda umue umue eu udi utela mêyi a Labi Yosé muena Galela uvuaku ku ntuadijilu kua bidimu bia lukama bikondo bietu ebi, bu uvua wamba ne: mu matuku makuabu a mu lumingu, “bakose bitupa bidi dîna dia Nzambi mu mikanda eyi [biumvuika ne: uvua wakula bua mifundu ya buena Kristo], babilame muaba muimpe, ne boshe bidi bishala.”
Bamue bamanyi ba malu a mu Bible badi bitaba ne: bidi bimueneka ne: dîna dia Nzambi divua mu mêyi a mu Mifundu ya tshiena Ebelu adibu batele mu Mifundu ya tshiena Greke ya buena Kristo. Diksionere kampanda didi diamba mu tshiena-bualu tshia ne: “Maleta anayi a dîna dia Nzambi mu Dipungila Dipiadipia,” ne: “Kudi bimue bijadiki bidi bileja ne: Maleta anayi a dîna dia Nzambi, Yahweh, avua mu amue mêyi anyi mu mêyi onso a mu Dipungila Dikulukulu adibu batele mu Dipungila Dipiadipia pakadifundabu bua musangu wa kumpala.” (The Anchor Bible Dictionary) Mumanyi George Howard udi wamba ne: “Bu mutshivua maleta anayi a dîna dia Nzambi aa mu mikanda ya Bible wa mu tshiena Greke [Bible wa Septante] ivua milue Mifundu ya ekeleziya wa kumpala, mbikumbane bua kuitaba ne: bafundi ba Dipungila Dipiadipia bavua balame maleta anayi a dîna dia Nzambi aa mu mifundu ya mu Bible pavuabu batela mêyi a mu Mifundu.”
Bakudimunyi ba Bible bamanyike mbenze mudimu ne dîna dia Nzambi mu Mifundu ya tshiena Greke ya buena Kristo. Bamue ba ku bakudimunyi aba mbenze nunku bidimu bia bungi kumpala kua kupatulabu Nkudimuinu wa bulongolodi bupiabupia. Bakudimunyi aba mbobu aba ne mikanda yabu: A Literal Translation of the New Testament . . . From the Text of the Vatican Manuscript, mukudimuna kudi Herman Heinfetter (1863); The Emphatic Diaglott, kudi Benjamin Wilson (1864); The Epistles of Paul in Modern English, kudi George Barker Stevens (1898); St. Paul’s Epistle to the Romans, kudi W. G. Rutherford (1900); The New Testament Letters, kudi J.W.C. Wand, Bishop of London (1946). Kabidi, mukudimunyi Pablo Besson uvua muenze mudimu ne dîna “Jehová” mu Luka 2:15 ne Yuda 14 mu Bible wa mu tshiena Espanye wa ku ntuadijilu kua bidimu bia 1900, ne mu mamanyisha matue ku lukama mu nkudimuinu wende, udi uleja dîna dia Nzambi bu mushindu mukuabu wa kukudimuna. Bidimu bia bungi kumpala kua nkudimuinu eyi, mikanda ya mu tshiena Ebelu ya Mifundu ya tshiena Greke ya buena Kristo ya mu bidimu bia 1500 kubanda ivua mikuate mudimu ne maleta anayi a dîna dia Nzambi mu mvese ya bungi. Anu mu muakulu wa tshiena Allemagne nkayamu, mikanda mitue ku 11 mmienze mudimu ne dîna “Yehowa” (anyi “Yahweh”) mu Mifundu ya tshiena Greke ya buena Kristo, padi bakudimunyi banayi basakidila bobu dîna edi diela mu tuboko panyima pa “Mukalenge.” Bakudimunyi bapite ba 70 ba mu Allemagne mbatele dîna dia Nzambi mu mamanyisha anyi mu mumvuija adibu basakidile.
Nkudimuinu ya Bible ya mu miakulu mishilangane mipite pa 100 idi ne dîna dia Nzambi mu Mifundu ya tshiena Greke ya buena Kristo. Mu miakulu ya bungi ya mu Afrike, Amerike, Asie, ku Mputu ne ya mu bidiila bia mu mbuu wa Pasifike badi batela dîna dia Nzambi kakuyi bualu. (Tangila liste udi mu dibeji dia 2062 ne 2063.) Bakudimunyi ba Bible eyi bakangata dipangadika dia kufunda dîna dia Nzambi bua malu a muomumue ne atukadi batele. Imue ya ku nkudimuinu ya Mifundu ya tshiena Greke ya buena Kristo eyi mmipatuke matuku adi panshi aa, bu mudi: Bible wa Rotuman (1999), mudi dîna “Jihova” misangu 51 mu mvese 48, ne Bible wa Batak (Toba) (1989) wa mu Indonésie mudi dîna “Jahowa” misangu 110.
Kakuyi mpata, bidi ne mushinga bua kupingaja dîna dia Nzambi, Yehowa, mu Mifundu ya tshiena Greke ya buena Kristo. Ke tshidi bakudimunyi ba Bible wa Nkudimuinu wa bulongolodi bupiabupia benze. Badi banemeka bikole dîna dia Nzambi, ne batshina bua kumbusha bualu kayi buonso buvua mu mifundu ya ntuadijilu.—Buakabuluibua 22:18, 19.


text:
TSHIENA-BUALU TSHINENE | BANJELU BATUKU ANYI? BUA TSHINYI KUMANYA MALU ABU?
Banjelu babi badiku anyi?
Eyowa, banjelu babi badiku. Mbafumine kuepi? Vuluka ne: Nzambi uvua mufuke banjelu ne tshipedi tshia kudisunguila malu. Mutantshi mukese bamane kufuka Adama ne Eva, mulume ne mukaji ba kumpala, muanjelu kampanda mupuangane wakenza mudimu bibi ne budikadidi buende bua kudisunguila malu, kujudijaye buntomboji pa buloba. Wakafikisha Adama ne Eva ku ditombokela Nzambi. (Genese 3: 1-7; Buakabuluibua 12:9) Bible kena utela dîna dia muanjelu au anyi muanzu uvuaye nawu mu diulu kumpala kua kutombokelaye Nzambi to. Kadi yeye mumane kutombokela Nzambi, Bible udi umubikila mu dîna didi dimuakanyine dia Satana, didi diumvuija “Muluishi,” ne Diabolo, didi diumvuija “Mushiminyinyanganyi wa malu.”—Matayi 4:8-11.
Diakabi, buntomboji ebu kabuakimanyina apu to. Mu matuku a Noa, banjelu bungi kabuyi bumanyike ‘bakalekela muaba wabu wa kusomba’ mu dîku dia Nzambi dia mu diulu. Bakalua pa buloba, kuvualabu mibidi ya buntu bua kuenza malu mabi a bukoya, balekela tshivuabu babafukile.—Yuda 6; Genese 6:1-4; 1 Petelo 3:19, 20.
Ntshinyi tshiakafikila banjelu babi abu? Pavua Nzambi mulokeshe mvula wa kabutu pa buloba bujima bua kubukezula, banjelu abu bakalekela mibidi ya buntu, kupinganabu miaba ya mu nyuma. Nzambi kakanyishila banjelu babi abu bua kupingana “muaba wabu wa ku ntuadijilu” to. Kadi wakabapuekesha milongo, kubelaye mu “mîdima mikole” ya mu nyuma itudi tubikila ne: Tartare. (Yuda 6; 2 Petelo 2:4) Bademon aba bakaditeka ku bukokeshi bua Satana Diabolo, “mfumu wa bademon,” udi “udivuija bu muanjelu wa butoke.”—Matayi 12:24; 2 Kolinto 11:14.
Bible udi ulongesha ne: bakajadika Bukalenge bua Nzambi budi Masiya ulombola, mbuena kuamba ne: mbulamatadi wa mu diulu, mu 1914. * Bobu bamane kubujadika, bakipata Satana ne bademon bende mu diulu ne kubimanshabu pabuipi ne buloba. Malu mabi ne buenzavi bidi biuwule pa buloba lelu bidi bileja tshiji ne buenzeji bubi bidi nabi banjelu aba.—Buakabuluibua 12:9-12.
Kadi divulangana dia buenzavi ne tshikisu tshikole bidi bileja ne: nshikidilu wa dikokesha diabu dibi ukadi pabuipi. Mu katupa kîpi emu, nebanyenge banjelu babi aba bukole budibu nabu. Padi Bukalenge bua Nzambi bujikija kukokesha munkatshi mua bidimu 1000 pa buloba bukudimuna mparadizu, nebalekele banjelu babi aba bua tshitupa tshîpi bua batete bantu bua musangu wa ndekelu. Pashishe nebababutule bua kashidi.—Matayi 25:41; Buakabuluibua 20:1-3, 7-10.
^ tshik. 6 Bua kumanya malu makuabu adi atangila Bukalenge bua Nzambi, bala nshapita wa 8 wa mukanda wa Bible utu ulongesha tshinyi menemene? mupatula kudi Bantemu ba Yehowa. Udi mua kuupetela kabidi mu www.jw.org.


text:
Dikombo dia Alona divua diele ntonga ntshimanyinu (1-13)
17 Mpindieu Yehowa kuambila Mose ne:2 “Akula ne bena Isalele ne wangate kudibu dikombo dimue ku nzubu yonso wa batatuabu, kudi bamfumu ba nzubu yonso wa batatuabu,+ makombo onso masanga 12. Ufunde dîna dia muntu yonso pa dikombo diende.3 Ufunde dîna dia Alona pa dikombo dia Lewi, bualu kudi dikombo dimue bua mfumu wa nzubu yonso wa batatuabu.4 Uteke makombo au mu ntenta wa kusambakena kumpala kua Bujadiki,+ muaba untu nnumuenekela pa tshibidilu.+5 Dikombo dia muntu ungasungula+ nediele ntonga, ne nenjikije manunganyi a bena Isalele adibu banungana bua bualu buanyi,+ ne adibu kabidi banungana bua bualu buenu.”+6 Nunku Mose wakakula ne bena Isalele, ne bamfumu babu bonso bakamupesha makombo, dikombo bua mfumu yonso wa nzubu wa batatuabu, makombo 12, ne dikombo dia Alona divua padi munkatshi mua makombo abu.7 Pashishe Mose wakateka makombo au kumpala kua Yehowa mu ntenta wa Bujadiki.8 Dituku diakalonda pavua Mose mubuele mu ntenta wa Bujadiki, monayi! dikombo dia Alona bua nzubu wa Lewi divua diele ntonga, dienda disampila, diela bilongo ne dikale ne tumuma tua amande tubobe.9 Ke Mose kumbukaye ne makombo onso kumpala kua Yehowa, kuyaye nawu kudi bena Isalele bonso. Bakaatangila, muntu yonso kuangataye dikombo diende.10 Pashishe Yehowa wakambila Mose ne: “Pingaja dikombo dia Alona+ kumpala kua Bujadiki bu tshintu tshia kulama bu tshimanyinu+ bua bana ba buntomboji,+ bua manunganyi abu adibu banungana bua bualu buanyi ajike ne bua kabafu to.”11 Diakamue Mose wakenza anu muvua Yehowa mumutumine dîyi bua kuenza. Wakenza anu nanku.12 Pashishe bena Isalele bakambila Mose ne: “Mpindieu netufue, netujimine bulelela, tuetu bonso netujimine!13 Muntu yonso wasemena nansha pabuipi ne ntenta wa tshitendelelu wa Yehowa neafue!+ Tudi ne bua kufua tuetu bonso mushindu eu anyi?”+


text: 13 “Pavua Efelayima muakule, bantu bavua bazakale;Yeye uvua mutumbe mu Isalele.+Kadi wakapia tshibawu bua bualu bua Bâla+ ne wakafua.2 Mpindieu badi basakidila mpekatu ku mpekatu wabuNe benza mpingu ya tshiamu* ne tshiamu tshiabu tshia arjan;+Badi benza mpingu ne dimanya dionso, mudimu mujima wa bansenda.Badi bayambila ne: ‘Muntu udi ulambula milambu atue bana ba ngombe mishiku.’+3 Nunku nebalue bu matutu a mu dinda,Bu lumuma ludi lujimina lukasa,Bu bisote bipepula kudi tshipepele tshikole muaba wa dishipuila ntete,Ne bu muishi upatuka mudisoso dia musaka wa nzubu.4 Kadi meme ndi Yehowa Nzambi webe katshia* ku buloba bua Ejipitu;+Kuvua mumanye Nzambi mukuabu pa kungumbusha meme,Ne pa kungumbusha meme kakuena mupandishi mukuabu to.+5 Ngakakumanya mu tshipela,+ mu buloba bua minanga.6 Bakukuta mpata yabu ya kudishila nyama,+Bakukuta, ne muoyo wabu wakalua ne lutambishi.Nunku bakampua muoyo.+7 Nengikale kudibu bu muana wa ntambue,+Bu nyama wa nkashama mubutame kumpenga kua njila.8 Nentuilangane nabu bu nyama wa urse udi mujimije bana bende,Ne nempande tshiadi tshiabu.*Nembadie kuoku aku bu ntambue;Nyama wa tshisuku wa mu mpata neabasunsule.9 Neakubutule, wewe Isalele,Bualu udi munkudimukile, mukudimukile muambuluishi webe.10 Nunku, mukalenge webe udi penyi bua akupandishe mu bimenga biebe bionso,+Ne bakokeshi* bebe, bauvua muambe bua bualu buabu ne:‘Mpesha mukalenge ne bakokeshi’?+11 Ngakakupesha mukalenge mu tshiji tshianyi,+Ne nemmumbushe mu tshiji tshianyi tshikole.+12 Tshilema tshia Efelayima ntshikuta;*Mpekatu wende mmulama mu tshibutshilu.13 Didinyenga dia pa kulela nedimukuate.Kadi yeye mmuana udi kayi ne meji;Kena ulua padi dîba dia kuledibua dikumbana.14 Nembapikule ku bukole bua Lukita;*Nembumbushe ku lufu.+Wewe Lufu, tulonda tuebe tudi penyi?+Wewe Lukita, kubutula kuebe kudi penyi?+Nebasokoke mêsu anyi luse.15 Nansha yeye mua kukola munkatshi mua malenge,Lupepele lua ku est nelulue, lupepele lua Yehowa,Ludi lulua lufumina mu tshipela, bua kumisha tshina tshiende tshia mâyi ne kukamisha mushimi wende.Yeye au neapawule tshibutshilu tshia bintu biende bionso bia mushinga.+16 Samalea neapie tshibawu,+ bualu yeye mmutombokele Nzambi wende.+Nebakuluke ku muele wa mvita,+Nebasunsule bana babu,Ne nebatayishe mafu a bakaji babu badi ne mafu.”


text: 2 Bana banyi bakese, ndi nnufundila malu aa bua kanuenji mpekatu to. Kadi muntu yeye muenze mpekatu, tudi ne muambuluishi* kudi Tatu, Yezu Kristo,+ muntu muakane.+2 Yeye udi mulambu wa kulengejangana nawu ne Nzambi*+ bua mpekatu yetu,+ ki nganu mpekatu yetu nkayayi, kadi kabidi ne ya ba pa buloba bonso.+3 Mu bualu ebu mmutudi tumanyina ne: tudi bafike ku dimumanya, mbuena kuamba ne: bituikala batungunuke ne kutumikila mikenji yende.4 Muntu udi wamba ne: “Ndi mufike ku dimumanya,” kadi kayi utumikila mikenji yende, mmuena dishima ne bulelela kabuena munda mua muntu eu to.5 Kadi muntu yonso udi utumikila dîyi diende, bulelela, dinanga dia Nzambi ndivuijibue dipuangane munda mua muntu au.+ Mu bualu ebu mmutudi tumanyina ne: tudi mu buobumue nende.+6 Muntu udi wamba ne: udi mu buobumue nende, mmuenzejibue bua kutungunuka ne kuenda anu bu muvua yeye au muende.+7 Bananga, tshindi nnufundila ki mmukenji mupiamupia to, kadi mmukenji wa kale unukavua bapete katshia ku tshibangidilu.+ Mukenji wa kale au ndîyi dinuvua bumvue.8 Ndi nnufundila kabidi mukenji mupiamupia udi mulelela mu bualu buende ne mu bualu buenu, bualu mîdima idi yenda ipita, ne butoke bua bushuwa bukadi butokesha.+9 Muntu udi wamba mudiye mu butoke, kadi mukine+ muanabu, utshidi mu mîdima.+10 Muntu udi munange muanabu udi ushala mu butoke,+ ne munda muende kamuena tshintu tshidi tshilenduishangana to.11 Kadi muntu udi mukine muanabu udi mu mîdima ne udi wenda mu mîdima,+ ki mmumanye kudiye uya to,+ bualu mîdima mmifofomije mêsu ende.12 Bana bakese, ndi nnufundila bualu mbanubuikidile mpekatu yenu bua bualu bua dîna diende.+13 Nuenu batatu, ndi nnufundila bualu nudi bafike ku dimumanya yeye udi wa ku tshibangidilu. Nuenu bansongalume, ndi nnufundila bualu nudi batshimune mubi.+ Nuenu bana bakese, ndi nnufundila bualu nudi bafike ku dimanya Tatu.+14 Nuenu batatu, ndi nnufundila bualu nudi bafike ku dimumanya yeye udi wa ku tshibangidilu. Nuenu bansongalume, ndi nnufundila bualu nudi ne bukole+ ne dîyi dia Nzambi ndishale munda muenu+ ne nudi batshimune mubi.+15 Kanunangi malu a ba pa buloba anyi bintu bia pa buloba.+ Muntu yeye munange malu a ba pa buloba, dinanga dia Tatu kadiena munda muende to;+16 bualu bintu bionso bia pa buloba, mmumue ne: majinga a mubidi,+ majinga a mêsu,+ ne kuleja bintu bia mu nsombelu ne lutambishi,* kabiena bifumina kudi Tatu, kadi bidi bifumina pa buloba.17 Bualu bukuabu, buloba budi bupita, nansha dijinga diabu kabidi,+ kadi muntu udi wenza disua dia Nzambi udi ushalaku kashidi.+18 Bana bakese, edi ndîba dia ndekelu, ne anu bu munudi bumvue ne: muluishi wa Kristo udi ulua,+ nansha mpindieu baluishi ba Kristo ba bungi bakadi bamueneke,+ ne bualu ebu mbutudi bamanyine ne: edi ndîba dia ndekelu.19 Bavua bumbuke kutudi, kadi kabavua ba mushindu umue netu to;*+ bualu bu bobu ba mushindu umue netu, bavua mua kuikala bashale netu. Kadi bavua bumbuke bua bimueneke patoke ne: bonso ki mba mushindu umue netu to.+20 Nudi bedibue manyi kudi wa tshijila,+ ne nuenu bonso nudi ne dimanya.21 Ndi nnufundila, ki mbualu kanuena bamanye bulelela,+ kadi bualu nudi babumanye, ne bualu dishima nansha dimue kaditu difumina ku bulelela to.+22 Nnganyi udi muena dishima? Ki mmuntu udi uvila ne: Yezu kena Kristo anyi?+ Au ke muluishi wa Kristo,+ muntu udi uvila Tatu ne Muana.23 Muntu yonso udi uvila Muana kena kabidi ne Tatu to.+ Kadi muntu yonso udi witabuja Muana+ udi kabidi ne Tatu.+24 Kadi nuenu, malu anudi bumvue katshia ku tshibangidilu adi ne bua kushala munda muenu.+ Bikala malu anudi bumvue katshia ku tshibangidilu mashale munda muenu, nenushale penu mu buobumue ne Muana ne mu buobumue ne Tatu.25 Bualu bukuabu, tshivuaye yeye muine mutulaye ntshiotshi etshi: muoyo wa tshiendelele.+26 Ndi nnufundila malu aa bua bantu badi bakeba kunupambuisha.27 Kadi nuenu, diedibua manyi dinuvua bapete kudiye+ didi dishala munda muenu, ne kanuena dijinga ne muntu mukuabu ikale unulongesha to; kadi diedibua manyi dia kudiye didi dinulongesha bua malu onso,+ ndilelela, ki ndia dishima to. Anu bu mudidi dinulongeshe, nushale mu buobumue nende.+28 Nunku mpindieu, bana bakese, nushale mu buobumue nende, bua padiye umueneshibua, tuikale ne dikima dia kuakula,+ katuyi tumunyema ne bundu mu tshikondo tshia dikalaku diende to.29 Nuenu bamanye ne: yeye udi muakane, nudi kabidi bamanye ne: muntu yonso udi utungunuka ne kuenza malu makane mmuledibue kudiye.+


text:
MABEJI A TSHISANGILU TSHIA NSOMBELU NE MUDIMU WETU WA BUENA KRISTO Ngondo 2 2018
Mua kuyukila ne bantu
Diyukidilangana ne bantu dimanyine pa nkonko eyi: Bible utshidiku anu ne mushinga too ne lelu anyi? Bible udi umvuangana ne malu a sianse anyi? Mibelu ya mu Bible idiku ne diambuluisha anyi?
BIUMA BIA MU DÎYI DIA NZAMBI
Tshilejilu tshia blé ne lupela
Mu tshilejilu tshia blé ne lupela tshivua Yezu mufile, udi umvuijamu malu kayi? Mukunyi nnganyi? Muluishi nnganyi?, ne banowi mbanganyi?
TUIKALAYI NE NSOMBELU WA BUENA KRISTO
Bilejilu bia Bukalenge ne tshidibi bitulongesha
Yezu wakafila bilejilu bipepele ebi bua kulongesha malu a mu nyuma a mushinga mukole. Mmalongesha kayi atudi tupeta mu Matayi nshapita wa 13?
BIUMA BIA MU DÎYI DIA NZAMBI
Kudisha bantu ba bungi ku diambuluisha dia bantu bakese
Yezu wakambila bayidi bende bua kudisha musumba wa binunu bia bantu nansha muvuabu anu ne mampa atanu ne mishipa ibidi patupu. Tshiakenzeka ntshinyi? ne bidi bitulongesha tshinyi?
TUIKALAYI NE NSOMBELU WA BUENA KRISTO
“Nemeka tatuebe ne mamuebe”
Yezu wakaleja mushinga udi nawu mukenji eu wa ne: ‘nemeka tatuebe ne mamuebe.’ Mukenji au uvuaku mua kushikila tshikondo kampanda anyi?
BIUMA BIA MU DÎYI DIA NZAMBI
Ngenyi iudi welela meji nya nganyi?
Tudi ne bua kuenza tshinyi bua kulekela disua dia Nzambi ditulombola? Yezu wakaleja malu asatu atudi ne bua kuenza bua kuepuka ngelelu wa meji mubi.
TUIKALAYI NE NSOMBELU WA BUENA KRISTO
Tuakajayi nyishilu wetu: Ela nkonko bimpe
Yezu uvua wela nkonko bimpe bua kulongesha bateleji bende malu mashilashilangane. Mmunyi mutudi mua kuidikija mushindu uvuaye ulongesha mu mudimu wetu wa buambi?
BIUMA BIA MU DÎYI DIA NZAMBI
Dimuka bua kudilenduishi ne kulenduishi bakuabu
Yezu wakafila bilejilu bua kuleja mudi dilenduka ne dilenduisha bakuabu bikale bualu bunene. Mu nsombelu webe, ntshinyi tshidi mua kukulenduisha?


text:
Tuambuluishayi bana babu ne Kristo ne lulamatu
“Misangu yonso inuvua benzele umue wa ku bana betu batekete aba, nuvua bangenzele meme.”—MAT. 25:40.
1, 2. a) Mbilejilu kayi bivua Yezu mulondele balunda bende ba pa muoyo? (Tangila tshimfuanyi.) b) Nkonko kayi itudi ne bua kudiela bua tshilejilu tshia mikoko ne mbuji?
YEZU udi uyukila ne balunda bende ba pa muoyo aba: Petelo, Andele, Yakobo ne Yone. Yeye mumane kubalondela tshilejilu tshia mupika wa lulamatu udi mudimuke, tshia nsongakaji dikumi itshivua tumama ne tshia ntalanta, udi mpindieu wakula bua tshikondo tshikala “Muana wa muntu” mua kulumbuluisha “bisamba bionso.” Tshilejilu etshi tshivua bushuwa tshikoke ntema ya bayidi bende. Yezu uvua muakulamu bua bisumbu bibidi: tshia mikoko ne tshia mbuji. Wakakula bua tshisumbu tshisatu tshivua ne mushinga wa bungi, tshivuaye mubikile ne: tshia ‘bana babu’ ne “Mukalenge.”—Bala Matayi 25:31-46.
2 Anu bu bapostolo, tshilejilu etshi ntshikoke ntema ya bantu ba Yehowa lelu bualu Yezu uvua mulejamu tshivua ne bua kufikila bantu. Uvua muleje bua tshinyi bamue bantu nebapete muoyo wa tshiendelele, ne bakuabu babutudibua bua kashidi. Kumvua bulelela budi mu tshilejilu tshia Yezu etshi ne kubutumikila ke kuatuambuluisha bua kupeta muoyo. Bu mudibi nanku, tudi ne bua kudiebeja ne: mmunyi mudi Yehowa mutokeshe ngumvuilu wetu wa tshilejilu etshi ku kakese ku kakese? Bua tshinyi tudi tuamba ne: tshilejilu etshi tshidi tshitamba kuakula bua mushinga udi nawu mudimu wa kuyisha? Mbanganyi badibu bapeshe mudimu wa kuyisha? Bua tshinyi etshi ke tshikondo tshia kuikala ne lulamatu kudi “Mukalenge” ne kudi bantu badiye ubikila ne: “bana betu”?
MMUNYI MUDIBU BATOKESHE NGUMVUILU WETU?
3, 4. a) Mmalu kayi manene atudi ne bua kumanya bua tuetu kumvua tshilejilu tshia mikoko ne mbuji? b) Mu 1881, mmunyi muvuabu bumvuije tshilejilu etshi mu Tshibumba tshia Nsentedi tshia Siona?
3 Bua kumvua tshilejilu tshia mikoko ne mbuji bimpe, tudi ne bua kumanya malu manene asatu aa: kumanya bantu badibu bakuile, tshikondo tshia dilumbuluisha, ne malu adi enza bua babikile aba ne: mikoko, bakuabu ne: mbuji.
4 Mu 1881, Tshibumba tshia Nsentedi tshia Siona tshiakaleja ne: “Muana wa muntu” uvuabu babikila kabidi ne: “Mukalenge,” uvua Yezu. Balongi ba Bible ba ku ntuadijilu bakumvua ne: tshiambilu “bana betu” tshivua tshikumbanyina bantu bavua ne bua kukokesha ne Kristo, pamue ne bantu bakuabu bonso panyima pa bamane kuvuijibua bapuangane pa buloba. Bakumvua ne: ditapulula dia mikoko ne mbuji divua ne bua kuenzeka mu bukokeshi bua Kristo bua bidimu tshinunu. Bavua kabidi bitaba ne: bantu bavua batumikila mukenji wa Nzambi wa dinanga ke bavuabu bangata bu mikoko.
5. Mu bidimu bia 1920, mmunyi muvuabu bakaje ngumvuilu wetu wa tshilejilu tshia mikoko ne mbuji?
5 Ku ntuadijilu kua bidimu bia 1920, Yehowa wakambuluisha bantu bende bua kulengejabu ngumvuilu wabu wa tshilejilu etshi. Tshibumba tshia Nsentedi tshia dia 15 ngondo wa 10 mu 1923 tshiakajadika ne: “Muana wa muntu” uvua Yezu. Kadi tshiakenza mudimu ne mvese ya mu Bible bua kumvuija bantu badi bana babu ne Kristo mu tshilejilu etshi, tshileja ne: ngaba bakokesha ne Yezu mu diulu. Tshiakumvuija kabidi ne: mikoko mbantu badi ne ditekemena dia kupeta muoyo pa buloba mu bukokeshi bua Bukalenge bua Kristo. Kadi ntshikondo kayi tshivuabu ne bua kutapulula mikoko ne mbuji? Tshibejibeji etshi tshiakaleja ne: bana babu ne Kristo bavua ne bua kuikala bakokesha nende mu diulu mu bukokeshi bua bidimu tshinunu, nunku kakuvua tshisumbu kampanda tshia pa buloba tshivua mua kubambuluisha anyi kubalengulula nansha. Ke bualu kayi ditapulula mikoko ne mbuji divua ne bua kuenzeka kumpala kua bukokeshi bua bidimu tshinunu kutuadijabu. Tshibejibeji etshi tshiakaleja malu adi enza bua kumanyabu bantu badi bu mikoko tshiamba ne: ngaba bavua bitabe Yezu bu Mfumuabu ne bindile Bukalenge bua bubapeteshe nsombelu muimpe.
6. Mu 1995, mmunyi muvuabu batokeshe kabidi ngumvuilu wetu?
6 Pavuabu bakaje ngumvuilu wa bantu ba Nzambi mushindu eu, bakumvua ne: dilumbuluisha dia mikoko ne mbuji divua ne bua kuenzeka mu tshikondo tshia nshikidilu wa bulongolodi ebu bilondeshile muvuabu bandamune ku mukenji wa Bukalenge. Kadi bakatokesha ngumvuilu wetu mu 1995. Biena-bualu bibidi bia mu Tshibumba tshia Nsentedi tshia 15 ngondo wa 10 mu 1995 biakaleja dipetangana didi pankatshi pa mêyi a Yezu adi mu Matayi 24:29-31 (bala) ne aa adi mu Matayi 25:31, 32. (Bala.) * Ntshinyi tshivua biena-bualu ebi biambe? Tshia kumpala tshiakamba ne: “Dikosa tshilumbu tshia mikoko ne bibujibuji ndia matuku atshilualua.” Nedienzeke dîba kayi menemene? “Nedienzeke kunyima kua ‘dikenga’ didi ditela mu Matayi 24:29, 30 dimane kubudika ne Muana wa muntu mumane ‘kufika mu butumbi buende.’ . . . Pashishe, patua ndongoluelu eu mujima mubi ku ndekelu kuende, Yezu neakunguije bena mu tshilumbuluidi bua kukosa nsambu ne kukumbaja dilumbuluisha.”
7. Ngumvuilu kayi mutoke utudi nende lelu?
7 Lelu, tudi ne ngumvuilu mutoke wa tshilejilu tshia mikoko ne mbuji. Badibu batele mu tshilejilu etshi mbanganyi? Yezu ke “Muana wa muntu,” Mukalenge. Aba badi Yezu ubikila ne: “bana betu,” mbalume ne bakaji badibu bele manyi a nyuma bakokesha ne Kristo mu diulu. (Lomo 8:16, 17) “Mikoko” ne “mbuji,” mbantu ba mu bisamba bionso. Ki mbabele bobu manyi a nyuma muimpe to. Kadi ntshikondo kayi tshidi dilumbuluisha dienzeka? Dilumbuluisha edi nedienzeke pabuipi ne ku ndekelu kua dikenga dinene ditshidi kumpala. Kadi nebalumbuluishe bantu bu mikoko ne mbuji bua malu kayi? Dilumbuluisha nedienzeke bilondeshile malu avuabu benzele bana babu ne Kristo bela manyi batshivua pa buloba. Bu mukadi nshikidilu wa bulongolodi ebu pabuipi, tudi ne dianyisha dia bungi bua mudi Yehowa mutupeshe ku kakese ku kakese butoke bua tshilejilu etshi ne bua bikuabu bidi pabi mu Matayi nshapita wa 24 ne wa 25.
MMUNYI MUDI TSHILEJILU ETSHI TSHITAMBA KUIMANYINA PA MUDIMU WA KUYISHA?
8, 9. Bua tshinyi Yezu udi ubikila mikoko ne: ‘mmiakane’?
8 Mu tshilejilu tshia mikoko ne mbuji, Yezu ki mmuakule buludiludi bua mudimu wa kuyisha to. Kadi bua tshinyi tudi mua kuamba ne: tshilejilu etshi tshidi tshitamba kuimanyina pa mushinga wa mudimu wa kuyisha?
9 Tshia kumpala manya ne: Yezu udi wenza mudimu ne tshilejilu bua kulongesha. Bidi bimueneka ne: kena wakula bua ditapulula dia mikoko ne mbuji miena dîna to. Bia muomumue, kena uleja ne: muntu yonso udi wangatshibua bu mukoko udi ne bua kudisha, kuvuadika, kuondapisha anyi kukumbula mu ngumvuilu muena dîna umue wa ku bana babu ne Kristo udi mu buloko to. Kadi, udi uleja meji adi mikoko ya mu tshimfuanyi mua kuikala nawu bua bana babu. Udi ubikila mikoko ne: ‘mmiakane’ bualu idi itaba ne: Kristo udi ne tshisumbu tshia bana babu bela manyi batshidi pa buloba, ne mikoko idi yambuluisha bela manyi ne lulamatu mu matuku makole a ku nshikidilu aa.—Mat. 10:40-42; 25:40, 46; 2 Tim. 3:1-5.
10. Mmunyi mudi mikoko mua kuleja bana babu ne Kristo bulenga?
10 Tshibidi, tumone tshivua Yezu wakuila. Uvua wakula bua tshimanyinu tshia dikalaku diende ne tshia ku nshikidilu wa ndongoluelu wa malu eu. (Mat. 24:3) Ku ntuadijilu kua muyuki wende, Yezu wakaleja ne: mu tshimanyinu etshi muvua bualu kampanda bunene ebu: bavua ne bua kuyisha lumu luimpe lua Bukalenge “pa buloba bujima budi bantu basombe.” (Mat. 24:14) Kumpala kua kuakulaye bua mikoko ne mbuji, uvua mufile tshilejilu tshia ntalanta. Anu mutuvua bamone mu tshiena-bualu tshishale, Yezu uvua mufile tshilejilu etshi bua kuleja bayidi bende bela manyi a nyuma anyi ‘bana babu’ ne: bavua ne bua kuenza mudimu wa kuyisha ne tshisumi. Kadi, bela manyi bakese batshidi pa buloba mu tshikondo tshia dikalaku dia Yezu, badi ne mudimu munene wa kuyisha bantu ba “bisamba bionso” kumpala kua nshikidilu kulua. Tshilejilu tshia mikoko ne mbuji tshidi tshileja ne: bela manyi bavua ne bua kupeta diambuluisha. Nunku, umue wa ku mishindu minene idi bantu badibu babala bu mikoko baleja bana babu ne Kristo bulenga, mpadibu babambuluisha mu mudimu wa kuyisha. Kadi ntshinyi tshidibu mua kuenza bua kubambuluisha? Bidi bikengela kubambuluisha anu ne bintu bia ku mubidi ne kubakankamija anyi? Peshi bidi bikengela kuenza malu makuabu?
MBANGANYI BADI NE BUA KUYISHA?
11. Ndukonko kayi ludi mua kujuka? Bua tshinyi?
11 Munkatshi mua bayidi ba Yezu miliyo 8 badi pa buloba lelu, ba bungi ki mbela manyi a nyuma to. Ki mbapete ntalanta ivua Yezu mupeshe bapika bende bela manyi to. (Mat. 25:14-18) Nunku lukonko ludi lujuka ludi ne: ‘Badiku bushuwa bapeshe bantu badibu kabayi bele manyi a nyuma muimpe mudimu wa kuyisha anyi?’ Tukonkononayi amue malu adi atusaka bua kuandamuna ne: eyowa.
12. Mêyi a Yezu adi mu Matayi 28:19, 20 adi atulongesha tshinyi?
12 Yezu uvua muambile bayidi bende bonso bua kuyisha. Pakabika Yezu ku lufu, wakambila bayidi bende bua kuvuija bantu bayidi, kubalongesha mua kutumikila “malu onso” avuaye mubambile. Mu malu avuaye mubalombe bua kuenza muvua mudimu wa kuyisha. (Bala Matayi 28:19, 20.) Nunku, bayidi ba Kristo bonso badi ne bua kuyisha nansha bobu ne ditekemena dia kuya mu diulu bua kukokesha anyi dia kupeta muoyo pa buloba.—Bien. 10:42.
13. Tshikena kumona tshivua Yone mumone tshidi tshileja tshinyi? Bua tshinyi?
13 Mukanda wa Buakabuluibua udi uleja ne: mudimu wa kuyisha bavua ne bua kuwenza kudi bela manyi ne kudi bantu bakuabu. Yezu wakaleja Yone mu tshikena kumona “mukaji musela,” mmumue ne: bela manyi 144 000 bakokesha ne Kristo mu diulu, babikila bantu bua ‘kuangata mâyi a muoyo tshianana.’ (Buak. 14:1, 3; 22:17) Mâyi a mu tshimfuanyi aa mmalu adi Yehowa mulongolole bua kupikula bantu ku bubi ne lufu ku diambuluisha dia mulambu wa Kristo udi upikula. (Mat. 20:28; Yone 3:16; 1 Yone 4:9, 10) Tshia kupikula natshi mbualu bua nshindamenu budi mu mukenji utudi tuyisha, ne bela manyi mbantunga mulongo mu mudimu wa kuambuluisha bantu bua kulonga bualu ebu ne kupeta masanka adibu butupetesha. (1 Kol. 1:23) Kadi mu tshikena kumona etshi, Yone udi umona bantu bakuabu badi kabayi ba mu kasumbu ka mukaji. Mbabambile pabu bua bambe ne: “Luaku.” Badi batumikila ne balomba pabu bantu bakuabu bua kuangata mâyi a muoyo. Tshisumbu tshibidi etshi ntshia bantu badi ne ditekemena dia kupeta muoyo pa buloba. Nunku, tshikena kumona etshi tshidi tshileja patoke ne: bantu bonso badi bitaba dibikila dia ‘kulua’ badi ne mudimu wa kuyisha bakuabu.
14. Mmushindu kayi utudi tuleja mutudi tutumikila “mukenji wa Kristo”?
14 Bantu bonso badi muinshi mua “mukenji wa Kristo” badi ne bua kuyisha. (Gal. 6:2) Yehowa kena ne mikenji ibidi to. Tshilejilu, uvua muambile bena Isalele ne: ‘Mukenji umue newikale kuudi ne kudi muntu udi muledibue mu buloba buenu ne kudi muenyi udi ushikama munkatshi muenu.’ (Ekes. 12:49; Lew. 24:22) Bena Kristo kabena muinshi mua Mikenji ya Mose to. Kadi nansha tuetu bikale bela manyi anyi mikoko mikuabu, tudi muinshi mua “mukenji wa Kristo.” Mukenji eu udi ukonga malu onso avua Yezu mulongeshe. Bualu bunene budi mu malu adi Yezu mulongeshe budi ne: bayidi bende badi ne bua kuikala ne dinanga. (Yone 13:35; Yak. 2:8) Kuyisha lumu luimpe lua Bukalenge ngumue wa ku mishindu minene itudi tuleja mutudi banange Nzambi ne Kristo ne bantu netu.—Yone 15:10; Bien. 1:8.
15. Bua tshinyi tudi mua kuamba ne: mêyi avua Yezu muambe adi atangila bayidi bende bonso?
15 Mêyi avua Yezu muambile bayidi bakese adi kabidi atangila bayidi ba bungi. Tshilejilu, Yezu uvua mudie tshipungidi tshia Bukalenge anu ne bayidi 11, kadi tshipungidi etshi tshidi bulelela tshitangila bela manyi bonso 144000. (Luka 22:29, 30; Buak. 5:10; 7:4-8) Bia muomumue, Yezu uvua muambile anu bayidi bende bakese menemene bavuaye mumuenekele panyima pa dibika diende ku lufu bua kuyisha. (Bien. 10:40-42; 1 Kol. 15:6) Kadi bayidi bende bonso ba lulamatu ba mu bidimu lukama bia kumpala bakitaba ne: mukenji eu uvua ubatangila pabu nansha muvua Yezu kayi mubambilawu buludiludi. (Bien. 8:4; 1 Pet. 1:8) Bia muomumue lelu, Yezu ki mmuyukile ne muntu nansha umue wa ku bantu miliyo 8 badi bayisha Bukalenge ne tshisumi to. Kadi bonso buabu mbamanye bimpe ne: badi ne bua kuitabuja Kristo ne kuleja ditabuja edi ku diambuluisha dia mudimu wa kuyisha.—Yak. 2:18.
ETSHI KE TSHIKONDO TSHIA KUIKALA NE LULAMATU
16-18. Mmunyi mudi bantu badi bu mikoko mua kuambuluisha bana babu ne Kristo? Bua tshinyi etshi ke tshikondo tshidibu ne bua kuenza nanku?
16 Satana udi wela bana babu ne Kristo bela manyi batshidi pa buloba mvita, ne neavudije buluishi buende bu mudi “tshikondo tshîpi” tshidi tshimushadile tshienda tshitua ku tshibungubungu. (Buak. 12:9, 12, 17) Nansha mudi bela manyi ne bua kutantamena mateta makole, badi balombola mudimu munene wa kuyisha udi wenzeka pa buloba. Kakuyi mpata, Yezu udi nabu, ne udi ubalombola.—Mat. 28:20.
17 Bantu badi bu mikoko badi benda bavula, mbamone ne: kuambuluisha bana babu ne Kristo mu mudimu wa kuyisha ne kubambuluisha mu mishindu mikuabu ndiakalenga. Tshilejilu, badi bafila makuta ne bambuluisha bua kuibaka Nzubu ya Bukalenge, Nzubu ya mpuilu, nzubu ya Betele ne badi batumikila ne lulamatu bantu badi ‘mupika wa lulamatu udi mudimuke’ muteke bua kutulombola.—Mat. 24:45-47; Eb. 13:17.
18 Mu katupa kîpi emu, banjelu nebalekelele mpepele ya kabutu ka dikenga dinene. Bualu ebu nebuenzeke pikala bana babu ne Kristo bonso batshidi pa buloba bamane kupeta tshitampi tshiabu tshia ndekelu. (Buak. 7:1-3) Yezu neangate bela manyi bua kuya nabu mu diulu kumpala kua Armagedone kutuadija. (Mat. 13:41-43) Nunku, fetshi ke tshikondo tshidi bantu badi ne ditekemena dia kuangatshibua bu mikoko mua kuambuluisha bana babu ne Kristo ne lulamatu.
^ tshik. 6 Bua kumanya malu a bungi adibu bumvuije bua tshilejilu etshi, bala tshiena-bualu tshia “Newimane luseke kayi kumpala kua nkuasa wa tshilumbuluidi?” ne tshia “Ntshinyi tshienzekela mikoko ne bibujibuji mu matuku atshilualua?” mu Tshibumba tshia Nsentedi tshia dia 15/10/1995.


text:
Ndi musue kubala tshiena-bualu etshi mu %%
Mukanda muibidi mutumina bena Kolinto
4:1-18
4 Ke bualu kayi, bu mutudi ne mudimu eu ku diambuluisha dia luse luvuabu batuleje, katuena tuwulekela to.
2 Kadi tudi balekele malu a bundu a muinshi muinshi, katuyi tuenda ne budimu anyi tunyanga dîyi dia Nzambi to;+ kadi tudi tudianyisha tuetu bine kudi kondo ka muoyo ka muntu yonso kumpala kua Nzambi pa kuleja bulelela patoke.+
3 Mu bulelela, bikala lumu luimpe lutudi tumanyisha luikale lubuikila, ndubuikila munkatshi mua bantu badi benda bajimina
4 mudi nzambi wa ndongoluelu wa malu eu+ mufofomije meji a badi kabayi bena kuitabuja,+ bua bukenke bua lumu luimpe lua butumbi lua Kristo udi tshimfuanyi tshia Nzambi+ kabukenkeshi munkatshi muabu to.+
5 Bualu katuena tuyisha malu etu to, kadi tudi tuyisha malu a Kristo Yezu bu Mukalenge, ne etu tuetu bu bapika benu bua bualu bua Yezu.
6 Bualu Nzambi ke uvua muambe ne: “Butoke butokeshe mu mîdima,”+ ne mmutokeshe mu mioyo yetu bua kuyikenkesha+ ne dimanya dia butumbi dia Nzambi ku butuangaji bua mpala wa Kristo.
7 Kadi tudi ne tshiuma etshi+ mu bivuadi bienza ne buloba,+ bua bukole budi bupite bua pa tshibidilu buikale bua Nzambi kadi kabuikadi bufumina kutudi.+
8 Badi batutshintshimika bikole mu mishindu yonso, kadi katuena bafimpakane tupangila mua kunyunga to; tudi tupampakana, kadi katuena bapangile kua kupatukila nansha kakese;+
9 badi batukengesha, kadi katuena balekelela;+ badi batukuma panshi, kadi kabena batubutula to.+
10 Misangu yonso mu mubidi wetu tudi tunanukila dikengeshibua dia lufu divuabu bakengeshe nadi Yezu,+ bua muoyo wa Yezu umueneshibue kabidi mu mubidi wetu.
11 Bualu tuetu badi ne muoyo tudi tutuilangana ne lufu mpala ne mpala misangu yonso+ bua bualu bua Yezu, bua muoyo wa Yezu umueneshibue kabidi mu mubidi wetu udi ufua.
12 Nunku lufu ludi luenza mudimu munda muetu, kadi muoyo pawu munda muenu.
13 Mpindieu bu mutudi ne nyuma wa ditabuja umue umue au bu udibu bafunde bualu buende ne: “Mvua muleje ditabuja, ke bualu kayi mvua muakule”;+ tuetu petu tudi tuleja ditabuja, ke bualu kayi tudi tuakula,
14 bamanye ne: Yeye uvua mujule Yezu neatujule petu popamue ne Yezu ne neatuleje nenu kumpala kuende.+
15 Bualu malu onso aa adiku bua bualu buenu, bua divulangana dia ngasa divule kabidi bikole bualu bantu ba bungi menemene badi bela tuasakidila bua butumbi bua Nzambi.+
16 Ke bualu kayi katuena tulekela, kadi nansha bumuntu buetu bua pambelu buenda bunyanguka, bulelela, bumuntu buetu bua munda budi buobu buenda buvuijibua bupiabupia ku dituku ku dituku.
17 Bualu nansha mudi dikenga dikale dia tshitupa tshîpi ne dipepele, didi ditupatuila butumbi budi bupite bunene kule ne kule ne budi bua tshiendelele;+
18 patudi eku batuishile mêsu etu, ki mpa bintu bidi bimueneka, kadi mpa bintu bidi kabiyi bimueneka.+ Bualu bintu bidi bimueneka mbia tshitupa tshîpi, kadi bintu bidi kabiyi bimueneka mbia tshiendelele.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
2 Kolinto 4
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Bantemu ba Yehowa—Ditabuja mu tshienzedi, Tshitupa 2: Butoke bukenkeshe
Bu muvua Balongi ba Bible baditatshisha bua kutumikila dîyi dia Yezu dia ‘kuvuija bantu ba mu bisamba bionso bayidi,’ mudimu wa bungi menemene uvua mubindile kumpala. Bavua ne bua kupetangana ne baluishi ba bungi. Lumvu luabu lua Mukanda wa Nzambi luvua ne bua kutungunuka ne kukola. Nanku ditabuja diabu divua ne bua kulengejibua. Tshitupa tshibidi tshia filme eu tshidi tshileja mudi Yehowa mulombole bantu bende katshia ku 1922 too ne lelu.


text:
BIUMA BIA MU DÎYI DIA NZAMBI | MISAMBU 87-91
Shala mu tshisokomenu tshia Mutambe Bunene wa muulu
“Tshisokomenu” tshia Yehowa tshidi tshitukuba mu nyuma
Bua kusomba mu muaba wa tshisokomenu tshia Yehowa lelu eu, anu tuetu baditshipe ne batambule
Bantu badi kabayi beyemena Nzambi ki mbamanye muaba eu to
Kakuena muntu anyi tshintu tshidi mua kusaka bantu badi mu tshisokomenu tshia Yehowa bua kuenza malu adi mua kunyanga ditabuja ne dinanga diabu kudi Nzambi to
“Tshilembi tshia nyunyi” tshidi tshikeba kutukuata mu buteyi
Nyunyi itu ne budimu, bitu bikole bua kuyikuata
Tshilembi tshia nyunyi tshitu tshilonga bibidilu biayi ne ntema yonso, tshikeba mishindu mimpe ya kuyikuata
Satana, udi “tshilembi tshia nyunyi,” udi ulonga bantu ba Yehowa, pashishe ulua kubela mateyi adi mua kubashipa mu nyuma
Mateyi anayi a ku mateyi a lufu atu Satana utuela:
Ditshina dia bantu
Dinanga dia bintu
Dijikija dibi dia lutetuku
Bilumbu pankatshi pa bena Kristo


text:
Ndi musue kubala tshiena-bualu etshi mu %%
Mukanda wa Kumpala wa Kulondolola
16:1-43
-
Badi bateka Mushete mu ntenta (1-6)
-
Musambu wa Davidi wa kuela nawu tuasakidila (7-36)
-
Mudimu kumpala kua Mushete (37-43)
16 Nunku bakabueja Mushete wa Nzambi mulelela, kuwutekabu mu ntenta uvua Davidi muwashile;+ ne bakafila milambu ya kuosha ne milambu ya diumvuangana kumpala kua Nzambi mulelela.+
2 Pavua Davidi mujikije kulambula milambu ya kuosha+ ne milambu ya diumvuangana,+ wakabenesha bantu mu dîna dia Yehowa.
3 Pashishe wakabanyina bena Isalele bonso, mulume yonso ne mukaji yonso, diampa dia tshijengu, dibulu dienza ne ngaji ya dibue dia kankinda miumisha, ne dibulu dia tumuma tua mvinyo tumisha.
4 Pashishe wakateka bakuidi bakuabu bua kuenza mudimu kumpala kua Mushete wa Yehowa+ bua kunemeka Yehowa Nzambi wa Isalele, kumuela tuasakidila, ne kumutumbisha.
5 Asafa+ uvua ku mutu, bamulondela kudi Zekâya; Yiele, Shemilamota, Yehiele, Matitiya, Eliaba, Benaya, Obeda-edome, ne Yiele+ bavua bimba biombelu bia nshinga ne nzenze;+ Asafa uvua wimba ne bintu bia kukumakaja,+
6 Muakuidi Benaya ne muakuidi Yahaziele bavua benda bela mpungi dîba dionso kumpala kua Mushete wa tshipungidi tshia Nzambi mulelela.
7 Dituku adi ke divua musangu wa kumpala uvua Davidi muenze musambu bua kuela Yehowa tuasakidila ne muambile Asafa+ ne bana babu bua kuwimba:
8 “Elayi Yehowa tuasakidila,+ bilayi dîna diende,Manyishayi bienzedi biende munkatshi mua bukua bantu!+
9 Muimbilayi, muimbilayi misambu ya kumutumbisha nayi,+Elanganayi meji a midimu yende yonso ya kukema.+
10 Ditumbishayi bua dîna diende dia tshijila.+
Mioyo ya badi bakeba Yehowa isanke.+
11 Kebayi Yehowa+ ne bukole buende.
Kebayi mpala wende misangu yonso.+
12 Vulukayi malu a kukema adiye muenze,+Bishima biende ne mêyi a dilumbuluisha adiye muambe,
13 Nuenu bana ba Isalele muena mudimu wende,+Nuenu bana ba Yakoba, bantu badiye musungule.+
14 Yeye udi Yehowa Nzambi wetu.+
Mêyi ende a dilumbuluisha adi pa buloba bujima.+
15 Vulukayi tshipungidi tshiende bua kashidi,Dilaya divuaye mulaye, kudi bipungu tshinunu bia bantu,+
16 Tshipungidi tshivuaye mudie ne Abalahama,+Ne mutshipu uvuaye muditshipe kudi Izaka,+
17 Uvuaye mujadike bu dîyi dielela Yakoba+Ne bu tshipungidi tshia kashidi kudi Isalele
18 Wamba ne: ‘Nenkupeshe buloba bua Kanâna+Bu tshienu tshitupa tshia bumpianyi.’+
19 Bualu ebu buakenzeka panuvua bungi bukese,Eyowa, bakese menemene, ne nuvua bantu ba ku babende mu buloba abu.+
20 Bakatambakana bumbuka ku tshisamba baya ku tshisamba tshikuabu,Bumbuka ku bukalenge bumue baya kudi bantu ba tshisamba tshikuabu.+
21 Kakanyisha bua muntu nansha umue abakengeshe to,+Kadi wakatandisha bakalenge bua bualu buabu+
22 Wamba ne: ‘Kanulengi bela manyi banyi,+Ne kanuenzedi baprofete banyi bualu bubi nansha.’
23 Imbilayi Yehowa, buloba bujima!
Manyishayi lupandu luende ku dituku ne ku dituku!+
24 Ambayi butumbi buende munkatshi mua bisamba,Malu ende a kukema munkatshi mua bukua bisamba bionso.
25 Bualu Yehowa mmunene ne mmukumbane bua kumutumbisha bikole.
Yeye mmukumbane kumutshina kupita nzambi mikuabu yonso.+
26 Nzambi yonso ya bukua bisamba nnzambi ya patupu,+Kadi Yehowa yeye ke wakenza diulu.+
27 Bunene ne butumbi bidi kumpala kuende;+Bukole ne disanka bidi mu muaba wende wa kusombela.+
28 Peshayi Yehowa tshidi bu tshiende, nuenu mêku a bukua bisamba,Peshayi Yehowa tshidi bu tshiende bua butumbi buende ne bukole buende.+
29 Peshayi Yehowa butumbi budi buakanyine dîna diende;+Luayi ne dipa ne nubuele kumpala kuende.+
Inaminayi Yehowa bavuale bintu bilengele bia tshijila.+
30 Zakalayi kumpala kuende, buloba bujima!
Buloba mbujadikibue bikole; kabuena mua kunyungishibua to.+
31 Diulu disanke, ne buloba buikale ne disanka;+Manyishayi munkatshi mua bisamba ne: ‘Yehowa mmulue Mukalenge!’+
32 Mbuu akungule ne bionso bidi biuwulamu;Mpata ne bionso bidimu bisanke.
33 Mitshi ya muitu yele payi mbila ya disanka kumpala kua Yehowa dîba dimue dimue adi,Bualu yeye udi ulua bua kulumbuluisha buloba.
34 Elayi Yehowa tuasakidila, bualu yeye udi muimpe;+Dinanga diende dia lulamatu didi dishalaku kashidi.+
35 Nuambe ne: ‘Utupandishe, wewe Nzambi wa lupandu luetu,+Utusangishe ne utusungile kudi bisamba,Bua tuetu tusakidile dîna diebe dia tshijila+Ne tusanke bua dikutumbisha.+
36 Yehowa, Nzambi wa Isalele, atumbishibueKashidi ne tshiendelele.’”
Nunku bantu bonso bakamba ne: “Amen!” ne bakatumbisha Yehowa.
37 Pashishe Davidi wakashiya Asafa+ ne bana babu muaba au kumpala kua mushete wa tshipungidi tshia Yehowa bua batungunuke ne kuenza mudimu kumpala kua Mushete,+ bilondeshile muvuabu benza dituku dionso.+
38 Obeda-edome ne bana babu, bantu 68, ne Obeda-edome, muana wa Yedutuna, ne Hosa bavua balami ba ku biibi;
39 muakuidi Sadoka+ ne bakuidi nende bavua kumpala kua ntenta wa tshitendelelu wa Yehowa muaba mutumbuke ku Gibeona+
40 bua kulambula Yehowa milambu ya kuosha pa tshioshelu tshia mulambu wa kuosha misangu yonso, dinda ne dilolo, ne bua kuenza malu onso adi mafunda mu Mikenji ya Yehowa ivuaye mutumine Isalele dîyi bua kutumikila.+
41 Bavua ne Hemana ne Yedutuna+ ne bantu bavua bashale ba ku bantu bavuabu basungule bavuabu batele mêna abu bua kusakidila Yehowa,+ bualu “dinanga diende dia lulamatu didi dishalaku kashidi”;+
42 bavua ne Hemana+ ne Yedutuna bua kuela mpungi, kuimba ne bintu bia kukumakaja ne bintu bia kutumbisha nabi Nzambi mulelela; ne bana ba Yedutuna+ bavua ku tshiibi.
43 Pashishe bantu bonso bakaya ku mabu, ne Davidi wakaya bua kubenesha ba mu nzubu muende.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
1 Kulondolola 16
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
TUIKALAYI NE NSOMBELU WA BUENA KRISTO
Ditatshisha bua kuikala ne ngikadilu ya kudi Nzambi: Dikima
MUSHINGA:
Bua kuyisha bidi bikengela kuikala ne dikima.—Bz 5:27-29, 41, 42
Dikenga dinene nediele dikima dietu ku tshipimu.—Mat 24:15-21
Ditshina dia bantu didi difikisha ku kabutu.—Yel 38:17-20; 39:4-7
MUA KUPETA DIKIMA:
Elangana meji bua bienzedi bia lupandu bia Yehowa.—Eks 14:13
Eyemena Yehowa.—Mis 118:6
NUMONE FILME WA EPUKA MALU ADI ANYANGA LULAMATU: DITSHINA DIA BANTU, PASHISHE NUANDAMUNE NKONKO EYI:
Bua tshinyi bidi bikengela kuikala ne dikima mu buambi?
Mmalu kayi abidi mashilangane adi mu Nsumuinu 29:25?
Bua tshinyi tudi ne bua kuleja dikima dia buena dia Nzambi mpindieu?


text:
MABEJI A TSHISANGILU TSHIA NSOMBELU NE MUDIMU WETU WA BUENA KRISTO Ngondo 5 2017
Tshia kuamba
Tshia kuamba bua kufila Tshibumba tshia Nsentedi ne kulongesha bulelela budi butangila muikala matuku atshilualua. Enza mudimu ne ngenyi eyi bua kukeba tshiebe tshia kuamba.
BIUMA BIA MU DÎYI DIA NZAMBI
Tshimanyinu tshia ne: bavua ne bua kuakajilula malu mu Isalele
Yehowa Nzambi uvua mulaye tshinyi pakambilaye Yelemiya bua kusumba budimi? Mmunyi muakaleja Yehowa buimpe buende?
BIUMA BIA MU DÎYI DIA NZAMBI
Ebede-meleke: Tshilejilu tshia bukitu ne bulenga
Ebede-meleke wakayukila ne mukalenge Sedekiya ne muoyo mujima ne dikima, kadi wakenzela Yelemiya, muprofete wa Nzambi malu ne bulenga.
TUIKALAYI NE NSOMBELU WA BUENA KRISTO
Tulame miaba yetu ya ntendelelu bimpe
Miaba yetu ya kutendelela itu ne dîna dia Nzambi dia tshijila, nunku mbimpe tuyilame ne mankenda ne tuyilame bimpe. Mmunyi mudi yonso wa kutudi mua kuambuluisha pende mu dilama Nzubu wa bukalenge?
BIUMA BIA MU DÎYI DIA NZAMBI
Yehowa neafute muntu yonso bilondeshile midimu yende
Dibutuka dia Yelushalema divua ditangila muprofete Yelemiya ne mukalenge Sedekiya, kadi nsombelu yabu ivua mishilangane bikole.
TUIKALAYI NE NSOMBELU WA BUENA KRISTO
Yehowa kena upua dinanga dienu muoyo
Mmunyi mudi Yehowa umona batendeledi bende ba lulamatu badi kabatshiyi ne mushindu wa kuyisha bikole bua bukulakaja?
BIUMA BIA MU DÎYI DIA NZAMBI
Lekela ‘kudikebela malu manene’
Baluka uvua utendelela Yehowa ne wambuluisha Yelemiya ne lulamatu luonso, kadi wakapangila mmuenenu muimpe wa malu umue musangu. Ntshinyi tshivua Baluka natshi dijinga bua kupanduka ku kabutu ka Yelushalema?
BIUMA BIA MU DÎYI DIA NZAMBI
Yehowa udi ubenesha bena budipuekeshi kadi udi unyoka badibandishi
Bena Babilona badibandishi bavua benzela bantu ba Yehowa malu ne tshikisu. Bakalekelela bena Isalele bavua banyingalala mu bupika, kadi tshiakafikila Babilona ntshinyi?


text: 5 Badi bakula bushuwa bua masandi*+ munkatshi muenu, masandi* a buena adi kaayi nansha munkatshi mua bisamba bikuabu, bamba ne: muntu mukuabu udi ne mukaji wa tatuende.+2 Nudi nuditambisha bua bualu ebu anyi? Kanuvua ne bua kuikala mu madilu,+ bua muntu uvua muenze bualu ebu umbushibue munkatshi muenu anyi?+3 Nansha mundi tshiyi nenu mu mubidi, ndi nenu mu nyuma, ne nkadi mumane kulumbuluisha muntu udi muenze bualu ebu bienze anu bu ne: mvua bushuwa munkatshi muenu.4 Panudi badisangishe pamue mu dîna dia Mukalenge wetu Yezu, ne bamanye ne: meme ndi nenu mu nyuma pamue ne bukole bua Mukalenge wetu Yezu,5 nudi ne bua kufila muntu wa nunku kudi Satana+ bua dibutuka dia mubidi, bua nyuma apandishibue mu dituku dia Mukalenge.+6 Diditumbisha dienu ki ndimpe to. Kanuena bamanye ne: luevene lukese ludi lubandisha* bukula buonso busopa anyi?+7 Umbushayi luevene lua kale bua nuikale bukula busopa bupiabupia, bu munudi kanuyi ne luevene.* Bualu Kristo muana wa mukoko wetu wa Pasaka+ mmumane kufidibua bushuwa bu mulambu.+8 Nunku mpindieu, katuikadi tuenza tshibilu+ ne luevene lua kale anyi luevene lua malu mabi ne lua malu matambe bubi to, kadi tutshienze ne diampa dia muoyo mutoke ne bulelela didi kadiyi diela luevene.9 Mu mukanda wanyi, mvua munufundile bua kulekela kusomba* ne bena masandi,*10 tshivua musue kuakula bua kukosa makasa ne bena masandi* ba panu+ anyi bena lukuka anyi banyengi ba bintu anyi batendeledi ba mpingu to. Tshianana, nuvua bushuwa ne bua kumbuka pa buloba.+11 Kadi mpindieu ndi nnufundila bua nulekele kusomba*+ ne muntu udibu babikila ne: muanetu udi muena masandi* anyi muena lukuka+ anyi mutendeledi wa mpingu anyi mupendianganyi* anyi mukuatshiki wa maluvu+ anyi munyengianganyi wa bintu;+ kanudi nansha ne muntu wa mushindu eu to.12 Bualu kulumbuluisha badi pambelu nkuntangile ku tshinyi? Nuenu kanuena nulumbuluisha badi munda13 padi eku Nzambi ulumbuluisha badi pambelu anyi?+ “Umbushayi muntu mubi au munkatshi muenu.”+


text:
BIUMA BIA MU DÎYI DIA NZAMBI | EZELA 1-5
Yehowa utu anu ukumbaja milayi yende
Yehowa uvua mulaye bua kujadikulula ntendelelu mulelela mu ntempelo wa ku Yelushalema. Kadi panyima pa dipingana dia bena Isalele bavua ku bupika mu Babilona, kuvua bipumbishi bia bungi bu mudi mukenji wa mukalenge wa kuimanyika dibaka. Ba bungi bavua ne buôwa bua ne: mudimu au kawuvua mua kujika to.
Pabuipi ne mu 537 K.B.B.
Kolesha wakatuma dîyi bua bibakulule ntempelo
3:3
Ngondo wa 7
Bakasa tshioshelu; kulambulabu milambu
3:10, 11
Mu 536 K.B.B.
Bakasa bishimikidi
4:23, 24
Mu 522 K.B.B.
Mukalenge Atashasete wakimanyika luibaku
5:1, 2
Mu 520 K.B.B.
Zekâya ne Hagai bakakankamija bena Isalele bua kutuadijilula mudimu wa dibaka
6:15
Mu 515 K.B.B.
Dibaka dia ntempelo kujikadi


text:
BIUMA BIA MU DÎYI DIA NZAMBI | MISAMBU 69-73
Bantu ba Yehowa badi ne tshisumi bua ntendelelu mulelela
Tshisumi tshietu bua ntendelelu mulelela tshidi ne bua kumueneka patoke
Davidi wakaleja muvuaye ne tshisumi bua Yehowa mu nsombelu wende mujima
Davidi kavua musue baluishe dîna dia Yehowa anyi bakule bibi buadi to
Bakulumpe badi mua kuambuluisha bana bua bikale ne tshisumi
Davidi ke uvua pamuapa mufunde musambu eu, wakaleja muvuaye musue kukankamija bantu ba bikondo bivua bilua
Baledi ne bena Kristo bapiluke badi mua kulongesha aba batshidi bana
Tshisumi tshietu tshidi tshitusaka bua kuambila bakuabu tshikala Bukalenge mua kuenzela bantu
Mvese 3: Muntu yonso neikale mu ditalala
Mvese wa 12: Mukengedi wa bintu neapandishibue
Mvese wa 14: Malu a tshikisu kaakuikalaku to
Mvese wa 16: Nekuikale biakudia bia bungi bua muntu yonso


text:
DILONGESHA 13
Timote uvua musue kuambuluisha bantu
Timote nnsongalume uvua ne disanka dia kuambuluisha bantu. Wakenza ngendu ya uya miaba ya bungi bua kuambuluisha bakuabu. Bualu ebu buakamupetesha nsombelu muimpe menemene. Udi musue kumanya muvua nsombelu wende anyi?—
Mamuende wa Timote ne kakuende bavua bamulongeshe malu a Yehowa
Timote uvua mukolele mu tshimenga tshivuabu babikila ne: Luseta. Patshivuaye mupuekele, kakuende Loi ne mamuende Eunike bakatuadija kumulongesha malu a Yehowa. Pakakola Timote, wakajinga bua kuambuluisha bantu bakuabu bua kumanyabu pabu malu a Yehowa.
Patshivua Timote nsongalume, Paulo wakamulomba bua kuyabu nende ku ngendu miaba mikuabu bua kuyishaku. Timote kuitaba ne: ‘Eyowa, tuye!’ Uvua mudilongolole bua kuya kuambuluisha bakuabu.
Timote wakaya ne Paulo mu tshimenga tshia ku Makedoniya tshivuabu babikila ne: Tesalonike. Bua kufikaku, bakenda lua makasa ntanta mule, pashishe kuluabu kuangata buatu. Ndekelu wa bionso pakafikabu, bakambuluisha bantu ba bungi bua kumanyabu malu a Yehowa. Kadi bantu bakuabu bakabakuatshila tshiji, basua kubenzela bibi. Ke Paulo ne Timote kumbukabu, bobu kuya kuyisha miaba mikuabu.
Pakapita ngondo ndambu, Paulo wakalomba Timote bua kupinganaye ku Tesalonike bua kumona bana betu ne kumanya muvuabu. Bivua bimulomba dikima dia bungi bua kupinganaye mu tshimenga tshia njiwu atshi! Kadi Timote wakaya anu kuya, bualu uvua uditatshisha bua bana betu ba mu tshimenga atshi. Pakapinganaye kudi Paulo wakamutuadila ngumu mimpe. Bana betu ba ku Tesalonike bavua bimpe bitambe!
Timote uvua muenze mudimu ne Paulo bidimu bia bungi. Musangu mukuabu Paulo wakafunda ne: Timote ke muntu uvua mutambe buimpe uvuaye mua kutuma mu bisumbu bua kubiambuluisha. Timote uvua munange Yehowa, munange ne bantu.
Udiku pebe munange bantu ne musue kubambuluisha bua bamanye malu a Yehowa anyi?— Biobi nanku, newikale ne nsombelu wa disanka ne musangelu bia bungi anu muvua Timote!


text:
TSHIENA-BUALU TSHINENE | UDI MUA KUMVUA BIBLE
Diambuluisha bua kumvua Bible
Fuanyikijabi ne: udi uya mu ditunga dienyi bua musangu wa kumpala. Udi upeta bantu, bilele, biakudia ne makuta biudi kuyi muibidilangane nabi to. Bushuwa udi mua kumvua bikuntonda.
Ke muudi kabidi mua kumvua paudi ubala Bible. Paudi umubala, udi upingana mu bikondo bia kale biudi pamuapa kuyi mumanye. Udi upetamu bantu badibu babikila ne: Bena Peleshete, utuilangana ne bilele biutu kuyi mumanye bu mudi ‘kupanda kua bilamba’ anyi umanya tshiakudia tshidibu babikila ne: mana ne makuta adibu babikila ne: drakma. (Ekesode 16:31; Yoshua 13:2; 2 Samuele 3:31; Luka 15:9) Bionso ebi bidi mua kukupampakaja. Anu mudibi bua paudi uya mu ditunga dienyi, kuenaku mua kukeba diambuluisha kudi muntu udi mua kukumvuija mudi malu anyi?
DIAMBULUISHA MU BIKONDO BIA KALE
Katshia anu mu tshikondo tshivuabu batuadije kufunda mifundu ya tshijila eyi mu bidimu bia 1500 kumpala kua Yezu, kuvua bantu bavua bambuluisha bantu bua kuyumvua. Tshilejilu, Mose mulombodi wa kumpala wa tshisamba tshia Isalele, ‘wakatuadija kulongesha’ malu avua mafunda.—Dutelonome 1:5.
Balongeshi bapiluke ba Bible bavua anuku too ne mu bidimi 900 biakalonda. Mu 455 kumpala kua Yezu, bakasangisha bena Yuda ba bungi too ne bana mu muaba uvua bantu ba bungi batuilangana mu Yelushalema. Balongeshi ba Bible bavua muaba au “babala mu mukanda.” Kabavua anu babala patupu to, “bakayijinguluila bantu kabidi, nunku buonso buabo bakunvua biakane.”—Nehemiya 8:1-8.
Bidimu 400 pashishe, Yezu Kristo wakaditua pende mu mudimu wa dilongeshangana eu. Yeye muine bavua bamumanye kudi bantu ne: mmulongeshi. (Yone 13:13) Uvua ulongesha bisumbu bia bantu nansha muntu pa nkayende. Mukuabu musangu, wakalongesha bantu ba bungi, pavuaye wenza Muyuki muende lumu wa pa Mukuna, “misumba ya bantu yakakema bikole bua mushindu uvuaye ulongesha.” (Matayi 5:1, 2; 7:28) Mu muvu wa luya mu tshidimu tshia 33, Yezu wakayukila ne bayidi bende babidi pavuabu benda baya mu njila batangile ku musoko kampanda pabuipi ne Yelushalema, ‘ubajinguluila bimpe Mifundu minsantu.’—Luka 24:13-15, 27, 32.
Bayidi ba Yezu bavua pabu balongeshi ba Dîyi dia Nzambi. Musangu mukuabu, munene kampanda wa mu Éthiopie uvua wenda ubala mvese kampanda wa mu Mifundu. Muyidi uvuabu babikila ne: Filipo wakasemena kudiye kumuebejaye ne: “Udi umvua bualu buudi ubala abu anyi?” muntu au kumuandamuna ne: “Mmunyi mundi mua kubumvua bikala muntu kayi mundudike?” Ke Filipo kumumvuija tshivua mêyi au amba.—Bienzedi 8:27-35.
DIAMBULUISHA DIDIKU LELU
Anu bu balongeshi ba Bible ba mu bikondo bia kale, lelu Bantemu ba Yehowa mbaditue mu mudimu wa dilongesha bantu Bible pa buloba bujima mu matunga 239. (Matayi 28:19, 20) Lumingu luonso elu, badi bambuluisha bantu bapite pa miliyo tshitema bua kumvua Bible. Bantu ba bungi badibu balongesha mbafumine mu miaba idibu kabayi bamanye Nzambi. Kabatu bafutshisha makuta bua kulongeshangana to, badi balongeshila bantu ku mbanza yabu anyi mu miaba idibu basungula. Bamue bantu batu basue kulongela ku telefone anyi ku ordinatere.
Suaku umonangane ne Bantemu ba Yehowa bua bakuambile tshiudi mua kuenza bua wewe kulonga pebe. Neumone ne: Bible ki mmukanda uudi kuyi mua kumvua to, kadi udi ‘wambuluisha bua kulongesha, bua kubela, bua kululamija malu, bua kunyoka mu buakane’ bua wewe ‘kuikala mukumbane menemene, muikale ne bionso bidi bikengedibua bua mudimu wonso muimpe.’—2 Timote 3:16, 17.


text:
Yehowa udi utusamba mu makenga etu onso
“Nzambi wa busambi buonso . . . udi utusamba mu makenga etu onso.”—2 KOL. 1:3, 4.
MISAMBU: 38, 56
1, 2. Mmunyi mudi Yehowa utusamba mu makenga etu? Mbualu kayi budiye mutulaye mu Dîyi diende?
MUANETU wa balume mukuabu nsonga utshivua mujike uvua wela meji a mêyi adi mu 1 Kolinto 7:28 udi wamba ne: badi babuela mu dibaka “nebikale ne makenga mu mubidi wabu.” Muanetu eu wakayukila ne mukulu kampanda uvua mu dibaka ukavua muntu mukulumpe, kumuebejaye ne: “‘Mmakenga’ kayi adibu bamba aa? Mmunyi mundi mua kupita nawu meme musele?” Kumpala kua mukulu eu kuandamuna lukonko lua muanetu wa balume eu, wakamuambila bua elangane meji a bualu bukuabu buvua mupostolo Paulo mufunde ebu: Yehowa udi ‘Nzambi wa busambi buonso, yeye udi utusamba mu makenga anyi ntatu yetu yonso.’—2 Kol. 1:3, 4.
2 Tudi bamanye ne: Yehowa, Tatu wetu, mmutunange ne udi utusamba patudi ne ntatu. Udi mua kuvuluka bimue bikondo bivua Yehowa mukuambuluishe ne mukulombole ku diambuluisha dia Dîyi diende. Tuikale bashindike ne: mmusue bua tuikale ne diakalenga, anu bu muvuaye muenzele batendeledi bende ba kale.—Bala Yelemiya 29:11, 12.
3. Nnkonko kayi ituandamuna mu tshiena-bualu etshi?
3 Misangu ya bungi, bitu bipepele bua kutantamena ntatu ne makenga patudi bamanye tshidi tshibikebeshe. Kadi, bua tshinyi tudi mua kupeta ntatu mu dibaka anyi mu dîku dietu? Mbilejilu kayi bia kale ne bia matuku etu aa bidi mua kutuambuluisha bua kupeta busambi butudi tujinga? Tuanji kuandamuna nkonko eyi ne tumone mutudi mua kutantamena ntatu.
NTATU MU DIBAKA
4, 5. Nntatu kayi idi mulume ne mukaji mua kupeta?
4 Yehowa mumane kufuka mukaji wa kumpala, wakaya nende kudi mulume ne kuluaye mukajende. Pashishe Yehowa wakamba ne: ‘Mulume neashiye tatuende ne mamuende, nealamate mukajende; bubidi buabu nebikale mubidi umue.’ (Gen. 2:24) Bushuwa, tuetu bonso lelu tudi bapange bupuangane. (Lomo 3:23) Bua bualu ebu, padi mulume ne mukaji baselangana, badi mua kutekemena bua kupeta ntatu. Tshilejilu, kumpala kua mukaji kusedibua, uvua pamuapa utumikila baledi bende. Kadi Dîyi dia Nzambi didi diamba ne: panyima pa dibaka, mulume udi ulua mutu wa mukajende. (1 Kol. 11:3) Ku ntuadijilu, bidi mua kukolela mulume bua kuambila mukajende tshia kuenza. Bidi mua kukolela mukaji pende bua kuitaba buludiki bua kudi bayende, kadi witaba bua kudi baledi bende. Kabidi, patshidi bena dibaka baselelanganaku, badi mua kupeta bilumbu ne bena mu dîku dia muena dibaka nabu, bualu ebu budi kabidi mua kuikala lutatu.
5 Ela kabidi meji a mudi mulume ne mukaji mua kumvua padibu bajingulula ne: bakadi pa kupeta muana. Nansha mudibu mua kuikala ne disanka dia bungi, batu kabidi misangu ya bungi babungama. Badi mua kudikonka bikala difu mua kukola bimpe, ne badi mua kusamisha mutu bua makanda a mubidi a muana. Mbamanye kabidi ne: bungi bua makuta a kutula nebuvule. Padibu balela muana, nebikengele bua bena dibaka kushintulula amue malu. Mamu udi mua kupitshisha dîba dia bungi bua kutabalela muana. Nunku bidi mua kukolela mulume ne mukaji bua kutabalelangana bikole bu muvuabu benza kumpala. Tatu neikale kabidi ne majitu a bungi. Udi ne bua kuenza bua mukajende ne muanende bikale ne bidibu nabi dijinga.
6-8. Mmunyi mudi bena dibaka mua kudiumvua bobu kabayi mua kulela?
6 Bamue bena dibaka badi ne lutatu lua mushindu mukuabu. Badi bajinga ne muoyo mujima bua kupeta muana, kadi kabayi mua kumupeta to. Padi mukaji kayi wimita, udi mua kupeta kanyinganyinga kakole menemene. (Nsu. 13:12) Mu bikondo bia kale, bivua bualu bua mushinga mukole pavuabu basela mukaji ne ulela bana. Ke bualu kayi Lakele, mukaji wa Yakoba, wakabungama bikole pavuaye kayi mua kuimita nansha muvua muanabu wa bakaji wimita yeye. (Gen. 30:1, 2) Mu amue matunga lelu, bantu ba bungi batu bamba ne: mbia mushinga mukole bua kuikala ne bana ba bungi. Bantu ba mu matunga aa batu batamba kuebeja bamisionere badimu bua tshinyi kabena ne muana nansha umue. Nansha bamisionere badienzeje muabu muonso bua kubumvuija malu mudiwu, bamue batu anu bamba ne: “Ee, netunulombele Nzambi!”
7 Tuangate tshilejilu tshikuabu. Muanetu mukuabu wa bakaji wa mu ditunga dia Angleterre uvua anu ujinga bua kupeta muana. Pakajingululaye ne: kavua mua kupeta muana mu ndongoluelu wa malu eu, malu onso akamutonda. Pashishe yeye ne bayende bakangata dipangadika dia kudiila muana buledi. Kadi wakashala ne dibungama bua tshikondo kampanda. Wakamba ne: “Mvua mumanye ne: kudiila muana buledi kakuvua menemene muomumue ne kulela webe muana to.”
8 Bible udi wamba ne: mukaji “nealamibue bua dilela dia bana.” (1 Tim. 2:15) Kadi bualu ebu kabuena bumvuija ne: neapete muoyo wa tshiendelele anu bualu udi ne bana to. Kadi, mvese eu udi umvuija tshinyi? Mamu udi ne mudimu wa bungi wa kutabalela bana bende ne nzubu wende. Bualu ebu budi mua kumuambuluisha bua kuepuka malu bu mudi: bijanu anyi dibuelakana mu malu adi kaayi mamutangile. (1 Tim. 5:13) Nansha nanku, udi mua kuikala ne ntatu mu dibaka diende ne mu dîku diende.
9. Ndutatu kayi lukuabu ludi bena dibaka mua kupeta?
9 Lumue lua ku ntatu idi bamue bena dibaka mua kupeta ndifua dia muena dibaka nabu. Nansha muvuabu mua kuikala bele meji ne: bualu ebu kabuvua mua kubafikila, ba bungi bavua ne bua kutantamena nsombelu mutambe bukole eu. Bena Kristo batu bitaba ne muoyo mujima mulayi wa dibishibua ku lufu, ne bualu ebu butu bubasamba bikole. (Yone 5:28, 29) Yehowa, Tatu wetu, mmulaye malu a bungi mu Dîyi diende adi atusamba mu bikondo bia ntatu. Tuanji kumona muvua bamue betendeledi ba Yehowa bapete busambi ebu ne mudibu bubambuluishe.
BUSAMBI PATUDI MU MAKENGA
10. Mmunyi muvua Hana musambibue? (Tangila tshimfuanyi tshia ntuadijilu tshia tshiena-bualu.)
10 Tumonayi tshivua tshifikile Hana, mukaji munangibue wa Elekana. Uvua musue kuikala ne bana, kadi kavua mua kulela to. Pende mukenende Penina uvua mulele bana ba bungi. (Bala 1 Samuele 1:4-7.) Bua kunyanga malu bikole, Penina uvua umuseka “ku tshidimu ku tshidimu” bua bualu ebu. Bivua bisama Hana ku muoyo bikole. Wakenza tshinyi bua kupeta busambi? Wakasambila Yehowa. Hana uvua kabidi muye muaba wa ntendelelu wa Yehowa ne musambile mutantshi mule. Wakalomba Yehowa bua amupeshe muana wa balume ne uvua mushindike ne: Yeye uvua mua kumuambuluisha. Pakajikijaye kusambila, wakumvua disulakana dia bungi ne mpala anyi ‘mutshima wende kawuvua unyingalala kabidi.’ (1 Sam. 1:12, 17, 18) Uvua mumanye ne: Yehowa uvua mua kumupesha muana wa balume anyi kumusamba mu mushindu mukuabu.
11. Mmunyi mutudi mua kupeta busambi patudi tusambila?
11 Bu mutudi bantu bapange bupuangane ne bikale mu bulongolodi bua Satana, netutungunuke ne kutuilangana ne makenga. (1 Yone 5:19) Kadi tudi ne diambuluisha. Tudi mua kusambila Yehowa, “Nzambi wa busambi buonso.” Ke tshivua Hana muenze. Wakambila Yehowa muvuaye udiumvua menemene ne kumulombaye diambuluisha. Mu mushindu wa muomumue, patudi tukenga, katuimanyinyi anu pa kuambila Yehowa ntatu yetu to. Tudi kabidi ne bua kumulomba diambuluisha ne kumuambila mutudi tudiumvua menemene.—Filip. 4:6, 7.
12. Ntshinyi tshivua tshiambuluishe Ana bua kuikala ne disanka nansha muvuaye ne ntatu?
12 Tudi mua kumvua kanyinganyinga ka bungi bualu katuena balele bana anyi bualu tudi bafuishe muntu kampanda utudi banange. Kadi tudi anu mua kupeta busambi. Tuangate tshilejilu tshia Ana uvua ne muoyo mu matuku a Yezu. Yeye mumane kuenza bidimu muanda mutekete patupu mu dibaka, bayende wakafua. Bidi bimueneka ne: kavua mulele muana nansha umue to. Kadi ntshinyi tshiakamuambuluisha? “Kavua upangika ku ntempelo” to. Nansha pakavua Ana ne bidimu 84, uvua anu uya ku ntempelo bua kusambila Yehowa ne kumutendelela. (Luka 2:37) Ke tshivua tshimusambe ne tshimuambuluishe bua kuikala ne disanka nansha muvuaye ne ntatu.
13. Mmunyi mudi balunda balelela mua kutusamba padi balela betu batuela mâyi ku makasa?
13 Tudi kabidi mua kupetela busambi kudi balunda balelela batudi tupeta mu tshisumbu. (Nsu. 18:24) Paula uvua ne bidimu bitanu pavua mamuende mulekele kuenzela Yehowa mudimu. Paula wakabungama bikole, ne nsombelu wende uvua mulue wa lutatu. Kadi muanetu wa bakaji mukuabu mpanda-njila diende Ann wakamukankamija ne kumutabalela ne dinanga. Paula udi umvuija ne: “Nansha muvua Ann kayi mulela wanyi, dintabalela diende ne dinanga divua dingambuluishe. Diakangambuluisha bua kutungunuka ne kuenzela Yehowa mudimu.” Mpindieu mamuende ukadi mupingane mu tshisumbu ne bualu ebu budi busankisha Paula bikole. Ann pende udi ne disanka bua muvuaye muambuluishe Paula bua kutungunuka ne kuenzela Yehowa mudimu.
14. Mmalu kayi mimpe atudi tupeta patudi tusamba bakuabu?
14 Patudi tudifila bikole mu dienzela bakuabu malu mimpe, tutu misangu ya bungi tupua yetu ntatu muoyo. Tshilejilu, bana betu ba bakaji ba bungi, badi mu mabaka anyi bajike, mbamanye ne: padibu bayisha lumu luimpe lua Bukalenge ne bana betu bakuabu, badi benza mudimu ne Yehowa ne badi benza disua diende. Kuenza nunku kudi kubapetesha disanka. Bushuwa, tuetu bonso tudi mua kutabalela bakuabu patudi tuyisha nabu lumu luimpe. Patudi tuenzela bana betu ba balume ne ba bakaji malu mimpe, tudi tusemena bikole pabuipi nabu. (Filip. 2:4) Ke tshivua mupostolo Paulo muenze. Wakatabalela bakuabu anu bu mudi “mamu udi wamusha utabalela bana bende ne dinanga dionso.” Paulo wakasamba kabidi bana babu ne kubakolesha “anu bu mudi tatu wenza ne bana bende.”—Bala 1 Tesalonike 2:7, 11, 12.
BUSAMBI MU DÎKU
15. Nnganyi udi ne bujitu bua kulongesha bana malu a Yehowa?
15 Mmunyi mutudi mua kusamba mêku adi mu tshisumbu tshietu? Imue misangu, bana betu batshidi bapiabapia badi mua kutulomba bua tubambuluishe bua kulongesha bana babu malu a Yehowa anyi bua kulonga Bible ne bana babu bakadi bansonga. Bible udi uleja ne: Yehowa mmupeshe baledi bujitu bua kulongesha bana babu ne kubakolesha. (Nsu. 23:22; Ef. 6:1-4) Nansha mudi bantu bakuabu mua kuambuluisha mu imue nsombelu, mbia mushinga menemene bua baledi kudilongeshila bana babu. Baledi badi ne bua kuikala ne tshibidilu tshia kuyukila ne bana babu.
16. Ntshinyi tshitudi ne bua kuvuluka patudi tuambuluisha bana?
16 Padi muledi utulomba bua tuetu kulongesha muanende wa balume anyi wa bakaji Bible, mbimpe kuvuluka ne: katuena ne bukokeshi bua muomumue ne bua muledi wende to. Imue misangu tudi mene mua kulonga ne muana udi baledi bende kabayi bena Kristo. Patudi tulonga ne bana badi kabayi betu, mbia meji bua kulongela nabu kuabu padi baledi babu anyi Ntemu mukuabu mushindame muikalapu anyi kulongela nabu muaba udi bantu. Mu mushindu eu, katuakufikisha bantu ku dituelela meji mabi to. Mu bungi bua matuku, pamuapa baledi babu bine nebalue bakumbane bua kudilongeshila bana babu malu a Yehowa.
17. Mmunyi mudi bana mua kusamba bena mu dîku diabu?
17 Bana badi balonge mua kunanga Yehowa badi mua kusamba bena mu mêku abu ne kubakankamija. Mushindu kayi? Mpadibu banemeka baledi babu ne badifila bikole bua kubambuluisha mu mishindu kampanda misunguluke. Kabidi, padi bana bashala ne lulamatu kudi Yehowa, bualu ebu budi bukankamija dîku dijima. Kumpala kua Mvula wa kabutu, Lemeke wakatendelela Yehowa. Wakamba bua muanende Noa ne: ‘Yeye neatusambe mu mudimu wa bianza bietu, bualu bua buloba buakedibua mulawu kudi Yehowa.’ Mulayi eu wakakumbana panyima pa Mvula wa kabutu pavua Yehowa mumbushe mulawu pa buloba. (Gen. 5:29; 8:21) Lelu, bana badi bashala ne lulamatu kudi Yehowa badi pabu mua kusamba dîku diabu. Badi mua kuambuluisha muntu yonso wa mu dîku diabu bua kutantamena makenga mpindieu ne mu matuku atshilualua.
18. Ntshinyi tshidi mua kutuambuluisha bua kutantamena dikenga kayi dionso?
18 Lelu, bantu ba Yehowa badi bapeta busambi ku diambuluisha dia disambila, dielangana meji pa bilejilu bia mu Bible ne dia bulunda buimpe budibu badie ne bena Kristo nabu balume ne bakaji. (Bala Musambu 145:18, 19.) Tudi bamanye ne: Yehowa utu anu pabuipi bua kutusamba, ne neatuambuluishe bushuwa bua kutantamena dikenga kayi dionso ditudi mua kuikala nadi!


text:
Enzela Yehowa mudimu ne muoyo mujima
‘Yehowa wanyi, uvulukaku mundi muende kumpala kuebe ne lulamatu luonso ne muoyo mujima.’—2 BAKELENGE 20:3, NWT.
MISAMBU: 52, 65
1-3. Kuenzela Yehowa mudimu ne ‘muoyo mujima’ kudi kumvuija tshinyi? Fila tshilejilu.
TUETU bonso tudi bapange bupuangane ne tutu tuenza bilema. Diakalenga, Yehowa mmutupeshe tshia kupikula natshi bantu, ne udi pabuipi bua kutufuila luse. Nunku tuetu ne budipuekeshi ne banyingalale, tudi mua kumulomba bua atubuikidile. Tuikale batuishibue ne: Yehowa kakutuenzela malu “bu mudi mibi yetu” to. (Misambu 103:10) Kadi tudi ne bua ‘kumukuatshila mudimu ne muoyo mujima.’ (1 Kulondolola 28:9, NWT) Mmunyi mutudi mua kuenza nunku nansha mutudi bapange bupuangane?
2 Bua kutuambuluisha, tudi mua kufuanyikija nsombelu wa mukalenge Asa ne wa mukalenge Amasaya. Bakalenge babidi aba bakenza malu mimpe, kadi bakenza kabidi bilema bualu bavua bapange bupuangane. Nansha nanku Bible udi wamba ne: ‘Mutshima wa Asa wakadi muakane matuku ende onso.’ (2 Kulondolola 15:16, 17; 25:1, 2; Nsumuinu 17:3) Uvua udienzeja misangu yonso bua kusankisha Yehowa, ne uvua ne ‘mutshima mutoke ne dikokela kudiye’ anyi ne muoyo mufila wonso kudiye. (1 Kulondolola 28:9) Kadi Amasaya kavua muenzele Yehowa mudimu ne “mutshima mutoke” anyi ne muoyo mujima to. Yeye mumane kutshimuna baluishi ba Nzambi, wakapingana ne mpingu yabu ya dishima, kutuadijaye kuyitendelela. (2 Kulondolola 25:11-16)
3 Muntu udi wenzela Nzambi mudimu ne “mutshima mutoke” anyi ne muoyo mujima, mmunange Yehowa bikole ne mmusue kumutendelela bua kashidi. Mu Bible, muaku “mutshima” anyi muoyo utu pa tshibidilu uleja tshitudi munda muetu. Udi kabidi ukonga mushindu utudi tuela meji, bitudi banange, bitudi basue kuenza mu nsombelu wetu, ne tshidi tshitusaka bua kuenza malu kampanda. Nansha mutudi bapange bupuangane, tudi mua kutendelela Yehowa ne muoyo mujima. Tudi tumuenzela mudimu bualu ndijinga dietu menemene, kadi ki mbualu tudi ne bua kuenza nanku to, anyi bualu mbualu bua pa tshibidilu to.—2 Kulondolola 19:9.
4. Ntshinyi tshituakonkonona mpindieu?
4 Tudi mua kumvua bimpe menemene tshidi kuenzela Nzambi mudimu ne muoyo mujima kumvuija patudi tukonkonona nsombelu wa Asa ne wa bakalenge bakuabu basatu ba lulamatu ba Yuda. Bakalenge abu ke Yehoshafata, Hezikiya ne Yoshiya. Nansha muvua bakalenge banayi aba benze bilema, batshivua anu basankisha Yehowa. Wakamona ne: bavua bamuenzela mudimu ne muoyo mujima. Bua tshinyi Nzambi uvua ubamona mushindu eu? Mmunyi mutudi mua kubidikija?
MUTSHIMA WA ASA “WAKADI MUAKANE KUDI YEHOWA”
5. Ntshinyi tshiakenza Asa pakaluaye mukalenge?
5 Asa uvua mukalenge muisatu wa Yuda panyima pa ditapulula dia tshisamba tshia Isalele mu bukalenge bua Isalele ne bua Yuda. Pakalua Asa mukalenge wa Yuda, wakadisuika bua kumbusha ntendelelu wa dishima ne kubenga malu a masandi mu bukalenge buende. Wakabutula mpingu ivua bantu batendelela, kuipataye bandumba ku ntempelo. Asa wakumbusha too ne kakuende wa bakaji mu muanzu wa ‘mukalenge mukaji, bualu bua yeye wakenza lupingu lua bundu.’ (1 Bakelenge 15:11-13) Asa wakakankamija kabidi bantu bua ‘kukebabu Yehowa’ ne kutumikila ‘mikenji ne mêyi ende.’ Asa wakenza tshionso tshivuaye mua kuenza bua kuambuluisha bakuabu bua kutendelelabu Yehowa.—2 Kulondolola 14:4.
6. Ntshinyi tshiakenza Asa pavua bena Etshiopi balue kuluisha Yuda?
6 Mu bidimu dikumi bia ntuadijilu bia bukokeshi bua Asa, kakuvua mvita mu bukalenge bua Yuda to. Pashishe bena Etshiopi bakalua ne basalayi muliyo umue ne makalu a mvita 300 bua kuluisha Yuda. (2 Kulondolola 14:1, 6, 9, 10) Ntshinyi tshiakenza Asa? Uvua mutuishibue ne: Yehowa uvua ne bua kuambuluisha bantu bende. Ke bua tshinyi wakalomba Yehowa bua abambuluishe bua kutshimuna mvita. (Bala 2 Kulondolola 14:11.) Kuvua misangu ivua Yehowa muambuluishe bantu bende bua kutshimuna baluishi babu nansha pavua bakalenge bapanga lulamatu kudiye. Wakenza nunku bua kuleja ne: uvua Nzambi mulelela. (1 Bakelenge 20:13, 26-30) Kadi bua musangu eu, Yehowa wakambuluisha bantu bende bualu Asa uvua mumueyemene. Yehowa wakandamuna disambila dia Asa, ne kutshimunabu mvita. (2 Kulondolola 14:12, 13) Panyima pa matuku, Asa wakenza tshilema tshinene tshia kulomba diambuluisha kudi mukalenge wa Sulia pamutu pa kulomba Yehowa. (1 Bakelenge 15:16-22) Nansha nanku Yehowa wakamona ne: Asa uvua mumunange. Mutshima wende ‘wakadi muakane kudi Yehowa matuku ende onso.’ Mmunyi mutudi mua kuidikija tshilejilu tshimpe tshia Asa?—1 Bakelenge 15:14.
7, 8. Mmunyi muudi mua kuidikija Asa?
7 Mmunyi mutudi mua kumanya ne: tudi badifile kudi Yehowa ne muoyo mujima? Tudi mua kudiebeja ne: ‘Nentumikilaku Yehowa nansha biobi bikole anyi? Ndiku mudisuike ne muoyo mujima bua kulama tshisumbu tshiende tshikezuke anyi?’ Elabi meji bungi bua dikima divua Asa ukengela bua kumbusha kakuende muntu mukaji mu muanzu wende wa mukalenge mukaji. Kudi misangu idibi mua kukulomba bua kuikala ne dikima bu Asa. Tshilejilu, newenze tshinyi bobu bipate muena mu dîku dienu mu tshisumbu anyi mulunda webe wa pa muoyo udi muenze mpekatu kayi munyingalale? Neudisuike bua kubenga kulamakanangana nende anyi? Muoyo webe neukusake bua kuenza tshinyi?
8 Anu bu Asa, kudi misangu itudi mua kumona bu ne: bantu bonso mbatubenge. Pamuapa balongi benu anyi balongeshi benu badi bakuseka bualu udi Ntemu wa Yehowa. Anyi pamuapa bantu banudi nuenza nabu mudimu badi mua kukumona bu mutatakane bualu udi wangata dikisha bua kuya mu mpuilu, anyi bualu misangu ya bungi kutu wenza mudimu upitshisha pa mêba adibu bakulomba to. Mu nsombelu ya nunku, eyemena Nzambi anu bu Asa. Sambila Yehowa, ikala ne dikima, utungunuke ne kuenza malu adi mimpe. Vuluka ne: Yehowa wakakolesha Asa, ne neakukoleshe pebe.
9. Mmunyi mutudi mua kusankisha Yehowa patudi tuyisha?
9 Asa kavua anu muele meji bua bualu buende nkayende to; kadi wakakankamija bakuabu bua ‘kukebabu Yehowa.’ Tuetu petu tudi tuambuluisha bantu bua kutendelela Yehowa. Udi umona patudi tuambila bantu bakuabu malu ende. Elabi meji disanka didiye nadi padiye umona ne: tudi tuenza nunku bualu tudi bamunange ne tutabalela bantu bua matuku abu atshilualua!
YEHOSHAFATA WAKAKEBA YEHOWA
10, 11. Mmunyi mutudi mua kuidikija Yehoshafata?
10 Yehoshafata wakatungunuka ne ‘kuenda mu njila ya Asa tatuende.’ (2 Kulondolola 20:31, 32) Mushindu kayi? Anu bu tatuende, Yehoshafata wakakankamija bantu bua kutungunuka ne kutendelela Yehowa. Wakatuma bantu balume mu bimenga bia Yuda bua kulongesha bantu malu a mu “mukanda wa mikenji ya Yehowa.” (2 Kulondolola 17:7-10) Wakaya too ne mu teritware wa bukalenge bua Isalele bua ku nord, kudi bantu ba ku mikuna ya Efelayima, bua ‘kubapingaja kudi Yehowa.’ (2 Kulondolola 19:4) Yehoshafata uvua mukalenge ‘wakakeba Yehowa ne mutshima wende wonso.’—2 Kulondolola 22:9.
11 Lelu eu, Yehowa mmusue bua bantu ba pa buloba bujima balonge malu ende, ne tuetu bonso tudi mua kuambuluisha mu mudimu eu. Udiku mudifundile tshipatshila tshia kuyisha ngondo yonso anyi? Udiku musue kulongesha bantu bakuabu malu a mu Bible bua kutuadijabu pabu kutendelela Yehowa anyi? Utuku usambila bua bualu ebu anyi? Wewe mudienzeje, Yehowa neakuambuluishe bua kutuadija dilonga dia Bible ne muntu. Udiku witaba bua kulonga ne muntu nansha biobi bikulomba bua kuenza nanku mu mêba ebe a kuikisha anyi? Anu bu muvua Yehoshafata mudienzeje bua kuambuluisha bakuabu bua kutuadijabu kuenzela kabidi Yehowa mudimu, tudi petu mua kudienzeja bua kuambuluisha bantu bakadi balekele kuyisha. Bakulu mu tshisumbu batu kabidi balongolola bua kuya kukumbula bantu badibu bipate mu tshisumbu badi mu teritware wa tshisumbu tshiabu bakadi mua kuikala balekele tshibidilu tshiabu tshia kuenza mpekatu, ne kubapesha diambuluisha.
12, 13. a) Pakumvua Yehoshafata buôwa, ntshinyi tshia kenzaye? b) Bua tshinyi tudi ne bua kuidikija tshilejilu tshia Yehoshafata?
12 Anu bu tatuende Asa, Yehoshafata wakeyemena Yehowa pakalua tshiluilu tshinene kampanda bua kuluisha Yuda. (Bala 2 Kulondolola 20:2-4.) Uvua ne buôwa, ke kulombaye Yehowa diambuluisha. Mu disambila diende wakitaba ne: kabavua mua kutshimuna baluisha babu to. Wakamba kabidi ne: yeye ne bantu bende kabavua bamanye tshia kuenza to. Yehoshafata uvua mutuishibue ne: Yehowa uvua ne bua kubambuluisha. Wakamba ne: ‘Mêsu etu adi kuudi.’—2 Kulondolola 20:12.
13 Anu bu Yehoshafata, imue misangu tudi mua kupanga kamanya tshia kuenza bua lutatu kampanda, ne tudi mene mua kumvua ne buôwa. (2 Kolinto 4:8, 9) Kadi vuluka tshivua Yehoshafata muenze. Wakasambila Yehowa kumpala kua bantu bonso, kumuambilaye muvuabu badiumvua kabayi ne bukole. (2 Kulondolola 20:5) Bamfumu ba mêku badi mua kuidikija tshilejilu tshia Yehoshafata. Lomba Yehowa bua akuambuluishe wewe ne bena mu dîku diebe bua kupita bimpe ne lutatu lunudi nalu, ne bua kumanya tshia kuenza. Kumvu bundu bua bena mu dîku diebe kutelejabu malu audi ulomba mu disambila aa to. Nebamone ne: udi weyemena Yehowa bikole. Wakambuluisha Yehoshafata ne neakuambuluishe pebe.
HEZIKIYA WAKATUNGUNUKA NE KUENZA MALU MIMPE
14, 15. Mmunyi muvua Hezikiya mueyemene Nzambi ne muoyo mujima?
14 Hezikiya ke mukalenge mukuabu “wakalamata Yehowa.” Wakenza nunku nansha muvua tatuende mushiye tshilejilu tshibi ne mutendelele mpingu. Hezikiya ‘wakumbusha bitendelelu biakadi ku mikuna, wakashimbula makunji akatendelelabu, wakatapila Bashela panshi, wakabutula nyoka wa tshiamu tshia mitaku wakenza Mose.’ Wakamubutula nunku bualu bena Isalele bavua bamutendelela. Hezikiya wakalamata Yehowa ne muoyo mujima. ‘Wakatungunuka ne kulama mêyi avua Yehowa mupeshe Mose.’—2 Bakelenge 18:1-6, NWT.
15 Pavua Hezikiya mukalenge, tshiluilu tshia bukole tshia bena Ashû tshiakakuata Yuda ne kufunatshi bua kubutula Yelushalema. Saneheliba mukalenge wa Ashû wakaseka Yehowa, kukebaye bua Hezikiya apuekeshe maboko ne adifile. Mu tshikondo tshikole atshi, Hezikiya wakeyemena Yehowa ne muoyo mujima, kumulombaye diambuluisha. Uvua mumanye ne: Nzambi uvua ne bukole bua bungi kupita bena Ashû, ne uvua mua kusungila bantu bende. (Bala Yeshaya 37:15-20.) Nzambi wakandamuna disambila diende pakatumaye muanjelu wakashipa basalayi bena Ashû 185 000.—Yeshaya 37:36, 37.
16, 17. Mmunyi muudi mua kuidikija Hezikiya?
16 Panyima pa matuku, Hezikiya wakasama bikole wamba kufua. Mu tshikondo tshikole atshi wakasengelela Yehowa bua avuluke lulamatu luende ne bua amuambuluishe. (Bala 2 Bakelenge 20:1-3.) Yehowa wakateleja disambila dia Hezikiya ne kumuondapa. Bilondeshile Bible, lelu katuena mua kutekemena bua Nzambi kuondopa masama etu mu tshishima anyi kulepesha matuku etu a muoyo to. Kadi anu bu Hezikiya, tudi mua kulomba Yehowa bua atuambuluishe. Tudi mua kumuambila ne: ‘Ndi nkusengelela ne: uvuluke bu mungakuenda ku mpala kuebe mu bushuwa ne mutshima mutoke.’ Udiku witaba ne: Yehowa neakutabalele misangu yonso nansha paudi usama anyi?—Misambu 41:3.
17 Mmunyi muudi kabidi mua kuidikija Hezikiya? Pamuapa kudi bualu kampanda budi bunyanga malanda etu ne Yehowa anyi budi butupangisha dîba dia kumuenzela mudimu. Tshilejilu, lelu bantu ba bungi badi bangata bantu nabu bu bintu bia kutendelela. Badi banyisha bikole bantu bende lumu ne bantu bakuabu badibu kabayi bamanye. Ba bungi badi bapitshisha dîba dia bungi, babala malu a bantu aba ne batangila foto yabu. Misangu ya bungi batu benza mudimu ne site ya kupetelangana ne bantu bakuabu ku Enternete anyi ne biamu bikuabu bua kuyukidilangana ne bantu ku Enternete. Bushuwa, mbimpe bua kuyukila ne bena mu dîku dietu anyi ne balunda betu ba pa muoyo ku diambuluisha dia biamu ebi. Kadi tudi mua kujimija dîba dia bungi anu mu site ya dipetelangana ne bantu bakuabu eyi. Tudi mene mua kupeta lutambishi bantu ba bungi bobu batuambila ne: mbanange foto itudi bele anyi malu atudi bafunde ku Enternete. Peshi tuetu balue kumona ne: bamue bantu kabatshiena bayitangila kabidi, bidi mua kututonda. Tshilejilu tshia mupostolo Paulo ne Akila ne Pisikila tshidi mua kutulongesha. Udiku wela meji ne: bavua bapitshisha dîba dituku dionso edi bua kumanya kalu konso kavua bantu benza, nangananga aba bavua kabayi benzela Yehowa mudimu anyi? Bible udi wamba ne: Paulo “wakadifila bikole mu mudimu wa dîyi.” Pisikila ne Akila bavua bapitshisha dîba diabu mu diyisha ne mu diumvuija bantu bakuabu “njila wa Nzambi bimpe menemene.” (Bienzedi 18:4, 5, 26) Tudi mua kudiebeja ne: ‘Ntuku ne budimu bua kubenga kuangata bantu bu bintu bia kutendelela anyi? Ntuku mbenga kupitshisha dîba dia bungi mu dienza malu adi kayi ne mushinga menemene anyi?’—Bala Efeso 5:15, 16.
YOSHIYA WAKATUMIKILA MIKENJI YA YEHOWA
18, 19. Mmunyi mutudi mua kufuana Yoshiya?
18 Mukalenge Yoshiya, wakatumikila pende mikenji ya Yehowa ‘ne mutshima wende wonso.’ (2 Kulondolola 34:31) Yoshiya uvua munkana wa Hezikiya. Pavuaye ne bidimu muinshi mua 20, “wakabanga kukeba Yehowa, Nzambi wa Davidi.” Pakakumbajaye bidimu 20, wakabanga kumbusha mpingu mu Yuda. (Bala 2 Kulondolola 34:1-3.) Yoshiya wakadienzeja bikole bua kusankisha Yehowa kupita bakalenge bakuabu ba bungi ba Yuda. Pashishe dituku kampanda, muakuidi munene wakasangana mukanda wa mikenji ya Nzambi mu ntempelo. Uvua pamuapa mukanda uvua Mose mudifundile nkayende. Pavua mufundi uwubadila Yoshiya, Yoshiya wakajingulula ne: uvua ne bua kuenza malu a bungi bua kukuatshilaye Yehowa mudimu ne muoyo mujima. Wakakankamija kabidi bakuabu bua kuenza bia muomumue. Bu tshipeta, bantu “kabakalekela kulonda Yehowa” patshivua Yoshiya ne muoyo to.—2 Kulondolola 34:27, 33.
19 Wewe muikale nsonga, udi mua kuidikija Yoshiya ne kukeba bua kumanya Yehowa bimpe. Yoshiya uvua mua kuikala mulonge kudi Mukalenge Manashe, kakuende uvua munyingalale bua mibi yende ne: Yehowa utu ufuila bantu luse ne muoyo mujima. Wewe pebe udi mua kulonga malu kudi bantu bakulakaje ba mu dîku dienu ne ba mu tshisumbu. Badi mua kukuambila malu mimpe a bungi adi Yehowa mubenzele. Vuluka kabidi muvua Yoshiya mumvue pakamanyaye tshivua Mifundu minsantu yamba. Uvua ne dijinga dikole dia kusankisha Yehowa, ke kuakajaye diakamue amue malu. Paudi ubala Mifundu minsantu, udi pebe mua kudiumvua ne dijinga dikole dia kutumikila Yehowa. Dîba adi malanda ebe nende neakole ne neudiumvue ne disanka. Pashishe neujinge bua kuambila bantu bakuabu malu a Yehowa. (Bala 2 Kulondolola 34:18, 19.) Paudi ulonga Bible, udi kabidi mua kumona ne: kudi malu audi mua kuakaja mu mudimu uudi wenzela Nzambi. Biobi nanku, enza muebe muonso bua kuakaja malu au anu bu Yoshiya.
ENZELA YEHOWA MUDIMU NE MUOYO MUJIMA!
20, 21. a) Mmalu kayi a muomumue avua bakalenge banayi batudi bakuile aba benze? b) Ntshinyi tshituakonkonona mu tshiena-bualu tshialonda?
20 Bilejilu bia bakalenge banayi ba Yuda bavua benzele Yehowa mudimu ne muoyo mujima bidi bitulongesha tshinyi? Bantu balume aba bakadisuika bua kusankisha Yehowa ne kumutendelela matuku abu onso a muoyo. Bakamueyemena pakalua baluishi ba bukole kubaluisha. Bualu bua mushinga budi ne: bakenzela Yehowa mudimu bualu bavua bamunange.
21 Nansha muvua bakalenge aba bapange bupuangane ne benza bilema, Yehowa uvua ubanyisha. Wakamona tshivua mu muoyo wabu, kumanyaye ne: bavua bashuwa bamunange. Tuetu petu tudi bapange bupuangane ne tutu tuenza bilema. Kadi Yehowa neatuanyishe padiye umona ne: tudi tumuenzela mudimu ne muoyo mujima. Mu tshiena-bualu tshialonda netukonkonone tshidi bilema bia bakalenge aba bitulongesha.


text:
LUKONKO LUA 9
Ndiku ne bua kuitaba ne: bintu mbidienzekele anyi?
NTSHINYI TSHIUDI MUA KUENZA?
Fuanyikija bualu ebu: Alex udi ne dielakana. Utu witaba ne: Nzambi udiku ne bintu mbifukibue. Kadi lelu, mulongeshi wabu wa bioloji udi wamba ne dishindika dionso ne: dilongesha dia ne: bintu mbidienzekele ndilelela, uleja ne: ndishindamene pa makebulula a kueyemena a bena sianse. Alex ki mmusue bua bamumone bu udi kayi ne lungenyi to. Udi udiambila ne: ‘Nansha nanku, bikala bena sianse bafile bijadiki bia mudi bintu bidienzekele, meme ndi nganyi bua kubela mpata?’
Bu wewe muikale Alex, uvuaku mua kuitaba ne: bintu mbidienzekele anu bualu mikanda idi ileja ne: bidi nanku anyi?
ANJI ELA MEJI!
Misangu yonso itu bantu bakokangana, batu bamba ne lukasa tshitubu bitaba kabayi bamanye menemene bua tshinyi badi batshitaba.
Bamue batu bitaba ne: bintu mbifukibue anu bualu ke muvuabu babalongeshe mu tshitendelelu tshiabu.
Bamue batu bitaba ne: bintu mbidienzekele anu bualu ke muvuabu babalongeshe mu tulasa.
NKONKO ISAMBOMBO YA KUELELA MEJI
Bible udi wamba ne: “Nzubu yonso mmuibaka kudi muntu kampanda, kadi uvua muibake bintu bionso nNzambi.” (Ebelu 3:4) Mbia meji bua kuitaba bualu ebu anyi?
TSHITU BANTU BAMBA: Tshintu tshionso tshidiku ntshifumine ku ditayika dia bimue bintu.
1 Nnganyi peshi ntshinyi tshivua tshisake bintu ebi ku ditayika?
2 Tshidi tshiumvuika bimpe nkuamba ne: tshintu tshionso ntshilue ku mpukampuka anyi nkuamba ne: tshintu tshionso ntshifuke kudi muntu kampanda?
TSHITU BANTU BAMBA: Bantu mbafumine ku nyama.
3 Bikala bantu bafumine ku nyama, tshilejilu ku ntshima, bua tshinyi kudi dishilangana dinene pankatshi pa meji adi nawu bantu ne adi nawu ntshima?
4 Bua tshinyi too ne tuntu tukese tudi ne muoyo tudi mu mishindu ya bungi mishilashilangane?
TSHITU BANTU BAMBA: Dilongesha dia ne: bintu mbidienzekele didi ne bijadiki bilelela.
5 Bantu badi bamba nunku mbenzaku makebulula anyi?
6 Mbantu bungi kayi badi bitaba ne: bintu mbidienzekele anu bualu mbabambile ne: bena meji bonso badi bitaba dilongesha edi?
“Wewe mumone nzubu muimpe mu dîtu, udi mua kuamba ne: ‘Nzubu eu muimpe be! Mitshi mmikuluke anu mu mushindu uvua ukengela bua kuibaka nzubu eu.’ Bushuwa, kuena mua kuamba nanku to. Bualu ebu kabuena mua kuenzeka to. Kadi, bua tshinyi kuitaba ne: tshintu tshionso ntshilue ku mpukampuka?”—Julia.
“Ela meji ne: muntu udi ukuambila ne: nzubu wa dipatuila mikanda mmukuate mudilu, mâyi a mukanda mmamuangalake ku bimanu ne mu malata ne mmenze diksionere dijima. Newitabe bualu ebu anyi?”—Gwen.
BUA TSHINYI KUITABA NE: NZAMBI UDIKU?
Bible udi ukukankamija bua kuenza mudimu ne ‘tshieledi tshiebe tshia meji.’ (Lomo 12:1) Ebi bidi biumvuija ne: kuena ne bua kuitaba ne: Nzambi udiku anu bua
MUUDI UDIUMVUA (Ndi ngumvua anu bu ne: kudi muntu udi ne bukole bua bungi)
TSHIDI BAKUABU BENZA (Ndi musombele muaba udi bantu batendelela)
TSHIDIBU BAKUSAKA BUA KUENZA (Baledi banyi mbandongeshe ne: Nzambi udiku, nunku tshivua ne tshikuabu tshia kuenza to)
Kadi udi ne bua kuikala ne bijadiki bimpe bia malu audi witaba.
“Mu kalasa, pantu nteleja mudi mulongeshi umvuija mudi mubidi wetu wenza mudimu, bitu binjadikila ne: Nzambi udiku. Tshitupa tshionso tshia mubidi tshidi ne watshi mudimu, too ne ebi bidi bikese menemene, ne bitu bienza mudimu wabi katuyi tumanya. Mubidi wa muntu udi bushuwa ukemesha bikole!”—Teresa.
“Pantu mmona nzubu mule, mazuwa adi enda ne lubilu lukole anyi mashinyi, ntu ndiebeja ne: ‘Nnganyi udi muenze tshintu etshi?’ Bidi bikengela kuikala ne meji bua kuenza mashinyi, bualu bidi bikengela kulamakaja bimpe tubiamu tua bungi tukese bua mashinyi kuendawu. Bikalabi ne: kudi muntu udi muenze mashinyi, ke mudibi kabidi buetu tuetu bantu.”—Richard.
“Pantu ndonga malu a sianse, ntu mmona mudi dilongesha dia ne: bintu mbidienzekele dia dishima. . . . Buanyi meme, mbikole bua kuitaba ne: bintu mbidienzekele, kadi mbipepele menemene bua kutaba ne: kudi Mufuki.”—Anthony.
BUALU BUA KUELELA MEJI
Nansha mudi bena sianse benze makebulula munkatshi mua bidimu bia bungi, ki mbanji kumvuangana bua dilongesha dia ne: bintu mbidienzekele to. Bikala bena sianse badi bamueneka bu bamanyi bapiluke kabayi bapetangana bua dilongesha edi, udiku wenza bibi paudi udiela mpata anyi?